title: Απόφαση (ΕΕ) 2015/1987 του Συμβουλίου, της 5ης Οκτωβρίου 2015, για τη σύναψη του πρωτοκόλλου σχετικά με τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης μεταξύ της Ευρωπαϊκής Ένωσης και της Δημοκρατίας της Γουινέας Μπισσάου

text:
               6.11.2015

               EL

               Επίσημη Εφημερίδα της Ευρωπαϊκής Ένωσης

               L 290/1

         ΑΠΌΦΑΣΗ (ΕΕ) 2015/1987 ΤΟΥ ΣΥΜΒΟΥΛΊΟΥ
   της 5ης Οκτωβρίου 2015
   για τη σύναψη του πρωτοκόλλου σχετικά με τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης μεταξύ της Ευρωπαϊκής Ένωσης και της Δημοκρατίας της Γουινέας Μπισσάου
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43, σε συνδυασμό με το άρθρο 218 παράγραφος 6 στοιχείο α) δεύτερο εδάφιο και το άρθρο 218 παράγραφος 7,
   Έχοντας υπόψη την πρόταση της Ευρωπαϊκής Επιτροπής,
   Έχοντας υπόψη την έγκριση του Ευρωπαϊκού Κοινοβουλίου,
   Εκτιμώντας τα ακόλουθα:

               (1)

               Στις 17 Μαρτίου 2008 το Συμβούλιο ενέκρινε, με τον κανονισμό (ΕΚ) αριθ. 241/2008 (1), τη σύναψη της συμφωνίας αλιευτικής σύμπραξης μεταξύ της Ευρωπαϊκής Κοινότητας και της Δημοκρατίας της Γουινέας Μπισσάου («συμφωνία»).

               (2)

               Η Ένωση και η Δημοκρατία της Γουινέας Μπισσάου διαπραγματεύτηκαν νέο πρωτόκολλο («πρωτόκολλο») με το οποίο παραχωρούνται στα σκάφη της Ένωσης αλιευτικές δυνατότητες στα ύδατα όπου η Δημοκρατία της Γουινέας Μπισσάου ασκεί κυριαρχία ή δικαιοδοσία σε θέματα αλιείας.

               (3)

               Το πρωτόκολλο υπογράφηκε στις 24 Νοεμβρίου 2014 βάσει της απόφασης 2014/782/ΕΕ (2) και εφαρμόζεται προσωρινά από την ημερομηνία της υπογραφής του.

               (4)

               Η συμφωνία προβλέπει τη σύσταση μεικτής επιτροπής επιφορτισμένης με την παρακολούθηση της εφαρμογής της συμφωνίας αυτής. Περαιτέρω, σύμφωνα με το πρωτόκολλο, η μεικτή επιτροπή μπορεί να εγκρίνει ορισμένες τροποποιήσεις του πρωτοκόλλου. Προκειμένου να διευκολυνθεί η έγκριση των εν λόγω τροποποιήσεων, η Ευρωπαϊκή Επιτροπή θα πρέπει να εξουσιοδοτηθεί, με την επιφύλαξη ειδικών όρων, να τις εγκρίνει, βάσει απλουστευμένης διαδικασίας.

               (5)

               Θα πρέπει συνεπώς να εγκριθεί το εν λόγω πρωτόκολλο,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Εγκρίνεται εξ ονόματος της Ένωσης το πρωτόκολλο σχετικά με τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης μεταξύ της Ευρωπαϊκής Ένωσης και της Δημοκρατίας της Γουινέας (3).
   Άρθρο 2
   Ο πρόεδρος του Συμβουλίου προβαίνει, εξ ονόματος της Ένωσης, στην κοινοποίηση που προβλέπεται στο άρθρο 19 του πρωτοκόλλου (4).
   Άρθρο 3
   Υπό την επιφύλαξη των διατάξεων και όρων που παρατίθενται στο παράρτημα, ανατίθεται στην Επιτροπή η εξουσία να εγκρίνει, εξ ονόματος της Ένωσης, τις τροποποιήσεις του πρωτοκόλλου που επιφέρονται από τη μεικτή επιτροπή.
   Άρθρο 4
   Η παρούσα απόφαση αρχίζει να ισχύει της ημέρα της έκδοσής της.

      Λουξεμβούργο, 5 Οκτωβρίου 2015.

            Για το Συμβούλιο

            Ο Πρόεδρος

         N. SCHMIT

      (1)  Κανονισμός (ΕΚ) αριθ. 241/2008 του Συμβουλίου, της 17ης Μαρτίου 2008, σχετικά με τη σύναψη της συμφωνίας αλιευτικής σύμπραξης μεταξύ της Ευρωπαϊκής Κοινότητας και της Δημοκρατίας της Γουινέας Μπισσάου (ΕΕ L 75 της 18.3.2008, σ. 49).

      (2)  ΕΕ L 328 της 13.11.2014, σ. 1.

      (3)  Το κείμενο του πρωτοκόλλου δημοσιεύτηκε στην ΕΕ L 328 της 13.11.2014, σ. 3 μαζί με την απόφαση για την υπογραφή του.

      (4)  Η ημερομηνία έναρξης ισχύος του πρωτοκόλλου θα δημοσιευτεί στην Επίσημη Εφημερίδα της Ευρωπαϊκής Ένωσης από τη Γενική Γραμματεία του Συμβουλίου.

      ΠΑΡΑΡΤΗΜΑ

         Πεδίο εφαρμογής των εξουσιών που ανατίθενται και διαδικασία για τον καθορισμό της θέσης της Ένωσης στο πλαίσιο της μεικτής επιτροπής

                  1.

                  Η Επιτροπή εξουσιοδοτείται να διαπραγματεύεται με τη Δημοκρατία της Γουινέας Μπισσάου και, κατά περίπτωση και με την επιφύλαξη συμμόρφωσης προς την παράγραφο 3 του παρόντος παραρτήματος, να εγκρίνει τροποποιήσεις του πρωτοκόλλου σχετικά με τα ακόλουθα ζητήματα:

                              α)

                              επανεξέταση των αλιευτικών δυνατοτήτων και της χρηματικής αντιπαροχής σύμφωνα με τα άρθρα 6 και 7 του πρωτοκόλλου·

                              β)

                              απόφαση σχετικά με τις λεπτομέρειες της τομεακής στήριξης σύμφωνα με το άρθρο 3 του πρωτοκόλλου·

                              γ)

                              τεχνικές λεπτομέρειες και διαδικασίες που εμπίπτουν στις αρμοδιότητες της μεικτής επιτροπής σύμφωνα με το παράρτημα του πρωτοκόλλου.

                  2.

                  Στο πλαίσιο της μεικτής επιτροπής που συγκροτήθηκε δυνάμει της συμφωνίας η Ένωση:

                              α)

                              ενεργεί σύμφωνα με τους στόχους τους οποίους επιδιώκει η Ένωση στο πλαίσιο της κοινής αλιευτικής πολιτικής·

                              β)

                              ευθυγραμμίζεται με τα συμπεράσματα του Συμβουλίου της 19ης Μαρτίου 2012 για την ανακοίνωση σχετικά με την εξωτερική διάσταση της κοινής αλιευτικής πολιτικής·

                              γ)

                              προωθεί θέσεις συμβατές με τους σχετικούς κανόνες τους οποίους θεσπίζουν οι περιφερειακές οργανώσεις διαχείρισης της αλιείας.

                  3.

                  Όταν προβλέπεται η λήψη απόφασης κατά τη διάρκεια συνεδρίασης της μεικτής επιτροπής σχετικά με τροποποιήσεις του πρωτοκόλλου που αναφέρονται στην παράγραφο 1, λαμβάνονται τα απαραίτητα μέτρα ώστε η θέση που καθορίζεται εξ ονόματος της Ένωσης να λαμβάνει υπόψη τα πλέον πρόσφατα στατιστικά, βιολογικά και λοιπά συναφή στοιχεία που διαβιβάζονται στην Επιτροπή.
                  Προς τον σκοπό αυτό και βάσει των ως άνω στοιχείων, οι υπηρεσίες της Επιτροπής διαβιβάζουν στο Συμβούλιο ή στα προπαρασκευαστικά του όργανα, εντός επαρκούς χρονικού διαστήματος πριν από τη συνεδρίαση της μεικτής επιτροπής, έγγραφο στο οποίο εκτίθενται λεπτομερώς τα συγκεκριμένα στοιχεία της προτεινόμενης θέσης της Ένωσης, προς εξέταση και έγκριση.
                  Προκειμένου για τα ζητήματα που αναφέρονται στο σημείο 1 στοιχείο α), το Συμβούλιο εγκρίνει την προβλεπόμενη θέση της Ένωσης με ειδική πλειοψηφία. Στις λοιπές περιπτώσεις, η προβλεπόμενη στο προπαρασκευαστικό έγγραφο θέση της Ένωσης θεωρείται ως εγκριθείσα, εκτός εάν αντιταχθεί σε αυτήν αριθμός κρατών μελών αντίστοιχος προς τη μειοψηφία αρνησικυρίας κατά τη διάρκεια συνεδρίασης του προπαρασκευαστικού οργάνου του Συμβουλίου ή εντός προθεσμίας 20 ημερών από την παραλαβή του προπαρασκευαστικού εγγράφου, εάν αυτή προηγείται. Σε περίπτωση αντιρρήσεων, το ζήτημα παραπέμπεται στο Συμβούλιο.
                  Εάν, στα πλαίσια επακόλουθων συνεδριάσεων, μεταξύ άλλων και επιτόπου, είναι αδύνατον να επιτευχθεί συμφωνία ώστε να ληφθούν υπόψη στη θέση της Ένωσης τα νέα στοιχεία, το ζήτημα παραπέμπεται στο Συμβούλιο ή τα προπαρασκευαστικά του όργανα.

                  4.

                  Η Επιτροπή καλείται να λάβει, σε εύλογο χρόνο, όλα τα απαραίτητα μέτρα για να δοθεί συνέχεια στην απόφαση της μεικτής επιτροπής, συμπεριλαμβανομένης, κατά περίπτωση, της δημοσίευσης της σχετικής απόφασης στην Επίσημη Εφημερίδα της Ευρωπαϊκής Ένωσης και της υποβολής τυχόν προτάσεων αναγκαίων για την εφαρμογή της απόφασης.


title: Απόφαση 2012/315/ΚΕΠΠΑ του Συμβουλίου, της 19ης Δεκεμβρίου 2011 , για την υπογραφή και τη σύναψη της συμφωνίας μεταξύ της Ευρωπαϊκής Ένωσης και της Νέας Ζηλανδίας σχετικά με τη θέσπιση πλαισίου για τη συμμετοχή της Νέας Ζηλανδίας στις επιχειρήσεις διαχείρισης κρίσεων της Ευρωπαϊκής Ένωσης

text:
               21.6.2012

               EL

               Επίσημη Εφημερίδα της Ευρωπαϊκής Ένωσης

               L 160/1

         ΑΠΌΦΑΣΗ 2012/315/ΚΕΠΠΑ ΤΟΥ ΣΥΜΒΟΥΛΊΟΥ
   της 19ης Δεκεμβρίου 2011
   για την υπογραφή και τη σύναψη της συμφωνίας μεταξύ της Ευρωπαϊκής Ένωσης και της Νέας Ζηλανδίας σχετικά με τη θέσπιση πλαισίου για τη συμμετοχή της Νέας Ζηλανδίας στις επιχειρήσεις διαχείρισης κρίσεων της Ευρωπαϊκής Ένωσης
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 37, καθώς και τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 218 παράγραφοι 5 και 6,
   Έχοντας υπόψη την πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας («ΥΕ»),
   Εκτιμώντας τα ακόλουθα:

               (1)

               Οι όροι για τη συμμετοχή τρίτων κρατών σε επιχειρήσεις διαχείρισης κρίσεων της Ευρωπαϊκής Ένωσης θα πρέπει να καθορίζονται δυνάμει συμφωνίας που να θεσπίζει πλαίσιο για ενδεχόμενη μελλοντική συμμετοχή σε τέτοιου είδους επιχειρήσεις και όχι να τίθενται κατά περίπτωση για την εκάστοτε επιχείρηση.

               (2)

               Η ΥΕ, μετά την έκδοση απόφασης του Συμβουλίου στις 26 Απριλίου 2010 η οποία την εξουσιοδότησε να αρχίσει διαπραγματεύσεις, διαπραγματεύθηκε συμφωνία μεταξύ της Ευρωπαϊκής Ένωσης και της Νέας Ζηλανδίας σχετικά με τη θέσπιση πλαισίου για τη συμμετοχή της Νέας Ζηλανδίας σε επιχειρήσεις διαχείρισης κρίσεων της Ευρωπαϊκής Ένωσης («συμφωνία»).

               (3)

               Η συμφωνία θα πρέπει να εγκριθεί,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η συμφωνία μεταξύ της Ευρωπαϊκής Ένωσης και της Νέας Ζηλανδίας σχετικά με τη θέσπιση πλαισίου για τη συμμετοχή της Νέας Ζηλανδίας στις επιχειρήσεις διαχείρισης κρίσεων της Ευρωπαϊκής Ένωσης εγκρίνεται, εξ ονόματος της Ένωσης.
   Το κείμενο της συμφωνίας επισυνάπτεται στην παρούσα απόφαση.
   Άρθρο 2
   Ο πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να υπογράψουν τη συμφωνία, δεσμεύοντας την Ένωση.
   Άρθρο 3
   Ο πρόεδρος του Συμβουλίου προβαίνει, εξ ονόματος της Ένωσης, στην κοινοποίηση που προβλέπεται στο άρθρο 16 παράγραφος 1 της συμφωνίας.
   Άρθρο 4
   Η παρούσα απόφαση αρχίζει να ισχύει από την ημερομηνία έκδοσής της.

      Βρυξέλλες, 19 Δεκεμβρίου 2011.

            Για το Συμβούλιο

            Ο Πρόεδρος

         M. KOROLEC

    ---documentbreak---

               21.6.2012

               EL

               Επίσημη Εφημερίδα της Ευρωπαϊκής Ένωσης

               L 160/1

         ΜΕΤΑΦΡΑΣΗ
   ΣΥΜΦΩΝΊΑ
   μεταξύ της Ευρωπαϊκής Ένωσης και της Νέας Ζηλανδίας σχετικά με τη θέσπιση πλαισίου για τη συμμετοχή της Νέας Ζηλανδίας στις επιχειρήσεις διαχείρισης κρίσεων της Ευρωπαϊκής Ένωσης
   Η ΕΥΡΩΠΑΪΚΗ ΕΝΩΣΗ (ΕΕ),
   αφενός, και
   η ΝΕΑ ΖΗΛΑΝΔΙΑ,
   αφετέρου,
   καλούμενες εφεξής «μέρη»,
   Εκτιμώντας τα ακόλουθα:

               (1)

               Η Ευρωπαϊκή Ένωση δύναται να αποφασίζει την ανάληψη δράσης στον τομέα της διαχείρισης κρίσεων.

               (2)

               Η Ευρωπαϊκή Ένωση θα αποφασίζει εάν θα καλούνται τρίτα κράτη να συμμετάσχουν σε επιχείρηση διαχείρισης κρίσεων της Ευρωπαϊκής Ένωσης. Η Νέα Ζηλανδία μπορεί να αποδεχθεί την πρόσκληση της Ευρωπαϊκής Ένωσης και να προσφέρει τη συμβολή της. Στην περίπτωση αυτή, η Ευρωπαϊκή Ένωση θα αποφασίσει για την αποδοχή της προτεινόμενης συμβολής της Νέας Ζηλανδίας.

               (3)

               Οι όροι για τη συμμετοχή της Νέας Ζηλανδίας σε επιχειρήσεις διαχείρισης κρίσεων της ΕΕ θα πρέπει να καθορίζονται με συμφωνία που θα θεσπίζει πλαίσιο για ενδεχόμενη μελλοντική συμμετοχή της σε τέτοιου είδους επιχειρήσεις και όχι να τίθενται κατά περίπτωση για την εκάστοτε επιχείρηση.

               (4)

               Η συμφωνία αυτή δεν θα πρέπει να θίγει την αυτονομία λήψης αποφάσεων της Ευρωπαϊκής Ένωσης ούτε τη δυνατότητα της Νέας Ζηλανδίας να αποφασίζει κατά περίπτωση για τη συμμετοχή της σε επιχειρήσεις διαχείρισης κρίσεων της ΕΕ.

               (5)

               Η συμφωνία αυτή θα πρέπει να αφορά μόνο επιχειρήσεις διαχείρισης κρίσεων της ΕΕ και δεν θα πρέπει να θίγει οποιεσδήποτε ισχύουσες συμφωνίες με τις οποίες ρυθμίζεται η συμμετοχή της Νέας Ζηλανδίας σε επιχειρήσεις διαχείρισης κρίσεων της ΕΕ που έχουν ήδη αναπτυχθεί.

         ΣΥΜΦΩΝΗΣΑΝ ΤΑ ΕΞΗΣ:
   ΤΜΗΜΑ Ι

      ΓΕΝΙΚΕΣ ΔΙΑΤΑΞΕΙΣ

   Άρθρο 1
   Αποφάσεις περί της συμμετοχής
   1.   Κατόπιν της αποφάσεως της Ευρωπαϊκής Ένωσης να καλέσει τη Νέα Ζηλανδία να συμμετάσχει σε επιχείρηση διαχείρισης κρίσεων της ΕΕ και εφόσον η Νέα Ζηλανδία έχει αποφασίσει να συμμετάσχει, η Νέα Ζηλανδία παρέχει πληροφορίες στην Ευρωπαϊκή Ένωση σχετικά με την προτεινόμενη συμβολή της.
   2.   Η Ευρωπαϊκή Ένωση παρέχει το συντομότερο δυνατόν στη Νέα Ζηλανδία μια πρώτη εκτίμηση της πιθανής συμβολής της στις κοινές δαπάνες της επιχείρησης, με σκοπό να βοηθήσει τη Νέα Ζηλανδία στη διαμόρφωση της προσφοράς της.
   3.   Η αξιολόγηση της προτεινόμενης συμβολής της Νέας Ζηλανδίας από την Ευρωπαϊκή Ένωση διεξάγεται σε διαβούλευση με τη Νέα Ζηλανδία.
   4.   Η Ευρωπαϊκή Ένωση γνωστοποιεί εγκαίρως με επιστολή στη Νέα Ζηλανδία το αποτέλεσμα της εν λόγω αξιολόγησης, προκειμένου να εξασφαλισθεί η συμμετοχή της Νέας Ζηλανδίας σύμφωνα με τις διατάξεις της παρούσας συμφωνίας.
   Άρθρο 2
   Πλαίσιο
   1.   Η Νέα Ζηλανδία συντάσσεται με την απόφαση του Συμβουλίου με την οποία το Συμβούλιο της Ευρωπαϊκής Ένωσης αποφασίζει ότι η ΕΕ θα διεξαγάγει την επιχείρηση διαχείρισης κρίσεων καθώς και με οποιαδήποτε άλλη απόφαση με την οποία το Συμβούλιο της Ευρωπαϊκής Ένωσης αποφασίζει την παράταση της επιχείρησης διαχείρισης κρίσεων της ΕΕ, σύμφωνα με τις διατάξεις της παρούσας συμφωνίας και τυχόν αναγκαίες εκτελεστικές ρυθμίσεις.
   2.   Η συμβολή της Νέας Ζηλανδίας σε επιχείρηση διαχείρισης κρίσεων της ΕΕ δεν θίγει την αυτονομία λήψης αποφάσεων της Ευρωπαϊκής Ένωσης.
   3.   Η παράγραφος 1 δεν θίγει το δικαίωμα της Νέας Ζηλανδίας να αποχωρήσει από επιχείρηση διαχείρισης κρίσεων της ΕΕ εφόσον δεν συμφωνεί με απόφαση που αναφέρεται στην εν λόγω παράγραφο.
   Άρθρο 3
   Καθεστώς του προσωπικού και των δυνάμεων
   1.   Το καθεστώς του προσωπικού που αποσπάται σε μη στρατιωτική επιχείρηση διαχείρισης κρίσεων της ΕΕ και/ή των δυνάμεων με τις οποίες η Νέα Ζηλανδία συμβάλλει σε στρατιωτική επιχείρηση διαχείρισης κρίσεων της ΕΕ διέπεται από τη συμφωνία —εάν έχει συναφθεί— για το καθεστώς των δυνάμεων/της αποστολής μεταξύ της Ευρωπαϊκής Ένωσης και του κράτους ή των κρατών όπου διεξάγεται η επιχείρηση.
   2.   Το καθεστώς του προσωπικού που τοποθετείται ως συμβολή σε αρχηγεία ή μονάδες διοικήσεως που ευρίσκονται εκτός του κράτους ή των κρατών όπου πραγματοποιείται η επιχείρηση διαχείρισης κρίσεων της ΕΕ διέπεται από διακανονισμούς μεταξύ των εν λόγω αρχηγείων και μονάδων διοικήσεως και της Νέας Ζηλανδίας.
   3.   Με την επιφύλαξη της συμφωνίας για το καθεστώς των δυνάμεων/της αποστολής που αναφέρεται στην παράγραφο 1 καθώς και οποιασδήποτε ισχύουσας διμερούς ή πολυμερούς συμφωνίας, στην περίπτωση που οι δυνάμεις της Νέας Ζηλανδίας δρουν επί σκάφους ή αεροσκάφους κράτους μέλους της ΕΕ, το συγκεκριμένο κράτος μέλος ασκεί δικαιοδοσία κατ’ εφαρμογή του εσωτερικού του ουσιαστικού και δικονομικού δικαίου.
   4.   Η Νέα Ζηλανδία έχει την ευθύνη να απαντά σε τυχόν αξιώσεις συνδεόμενες με τη συμμετοχή της σε επιχείρηση διαχείρισης κρίσεων της ΕΕ που εγείρονται από μέλος του προσωπικού της ή αφορούν μέλος του προσωπικού της. Η Νέα Ζηλανδία έχει την ευθύνη να κινεί οποιαδήποτε διαδικασία, ιδίως δικαστική ή πειθαρχική, κατά μέλους του προσωπικού της σύμφωνα με τους νόμους και τους κανονισμούς της.
   5.   Τα μέρη συμφωνούν να παραιτούνται αμοιβαίως από κάθε άλλη αξίωση (πέραν των συμβατικών αξιώσεων) για ζημία, απώλεια ή καταστροφή μέσων που ανήκουν ή χρησιμοποιούνται από οποιοδήποτε μέρος, ή για τραυματισμό ή θάνατο μέλους του προσωπικού οποιουδήποτε των μερών, που προκύπτει από την εκτέλεση των επίσημων καθηκόντων τους σε σχέση με δραστηριότητες που διεξάγονται δυνάμει της παρούσας συμφωνίας, εξαιρουμένων των περιπτώσεων βαρείας αμέλειας ή δόλου.
   6.   Η Νέα Ζηλανδία αναλαμβάνει την υποχρέωση να προβεί σε δήλωση παραίτησης από αξιώσεις έναντι οποιουδήποτε κράτους συμμετέχει σε επιχείρηση διαχείρισης κρίσεων της ΕΕ στην οποία συμμετέχει η Νέα Ζηλανδία και να προβεί στην ενέργεια αυτή κατά την υπογραφή της παρούσας συμφωνίας.
   7.   Η Ευρωπαϊκή Ένωση αναλαμβάνει την υποχρέωση να διασφαλίσει ότι τα κράτη μέλη της Ευρωπαϊκής Ένωσης θα προβούν σε δήλωση παραίτησης από αξιώσεις έναντι της Νέας Ζηλανδίας για οποιαδήποτε μελλοντική συμμετοχή της Νέας Ζηλανδίας σε επιχείρηση διαχείρισης κρίσεων της ΕΕ και ότι θα προβούν στην ενέργεια αυτή κατά την υπογραφή της παρούσας συμφωνίας.
   Άρθρο 4
   Διαβαθμισμένες πληροφορίες
   1.   Η Νέα Ζηλανδία λαμβάνει τα κατάλληλα μέτρα προκειμένου να διασφαλίσει ότι οι διαβαθμισμένες πληροφορίες της ΕΕ προστατεύονται σύμφωνα με τους κανονισμούς ασφαλείας του Συμβουλίου της Ευρωπαϊκής Ένωσης που περιλαμβάνονται στην απόφαση 2011/292/ΕΕ του Συμβουλίου, της 31ης Μαρτίου 2011, σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ (1) και σύμφωνα με τις περαιτέρω οδηγίες που εκδίδονται από τις αρμόδιες αρχές, στις οποίες περιλαμβάνονται ο διοικητής επιχειρήσεων της ΕΕ σχετικά με επιχείρηση στρατιωτικής διαχείρισης κρίσεων της ΕΕ ή ο αρχηγός αποστολής της ΕΕ σχετικά με επιχείρηση μη στρατιωτικής διαχείρισης κρίσεων της ΕΕ.
   2.   Σε περίπτωση που η ΕΕ λαμβάνει διαβαθμισμένες πληροφορίες από τη Νέα Ζηλανδία, οι πληροφορίες αυτές τυγχάνουν προστασίας ανάλογης προς τη διαβάθμισή τους και ισοδύναμης προς τις προδιαγραφές που καθορίζονται στους κανονισμούς για τις διαβαθμισμένες πληροφορίες της ΕΕ.
   3.   Σε περίπτωση που η ΕΕ και η Νέα Ζηλανδία συνάψουν συμφωνία σχετικά με τις διαδικασίες ασφαλείας για την ανταλλαγή διαβαθμισμένων πληροφοριών, οι διατάξεις της συμφωνίας αυτής εφαρμόζονται στο πλαίσιο επιχείρησης διαχείρισης κρίσεων της ΕΕ.
   ΤΜΗΜΑ ΙΙ

      ΔΙΑΤΑΞΕΙΣ ΓΙΑ ΣΥΜΜΕΤΟΧΗ ΣΕ ΜΗ ΣΤΡΑΤΙΩΤΙΚΕΣ ΕΠΙΧΕΙΡΗΣΕΙΣ ΔΙΑΧΕΙΡΙΣΗΣ ΚΡΙΣΕΩΝ

   Άρθρο 5
   Προσωπικό αποσπασμένο σε μη στρατιωτική επιχείρηση διαχείρισης κρίσεων της ΕΕ
   1.   Η Νέα Ζηλανδία εξασφαλίζει ότι το προσωπικό της που είναι αποσπασμένο στη μη στρατιωτική επιχείρηση διαχείρισης κρίσεων της ΕΕ εκτελεί την αποστολή του σύμφωνα με:

               α)

               την απόφαση του Συμβουλίου και τις μετέπειτα τροποποιήσεις, όπως αναφέρονται στο άρθρο 2 παράγραφος 1·

               β)

               το σχέδιο επιχειρήσεων·

               γ)

               τα μέτρα εφαρμογής.

         2.   Η Νέα Ζηλανδία ενημερώνει, εν ευθέτω χρόνω, τον αρχηγό αποστολής της μη στρατιωτικής επιχείρησης διαχείρισης κρίσεων της ΕΕ («αρχηγός αποστολής») και τον Ύπατο Εκπρόσωπο της Ένωσης για θέματα εξωτερικής πολιτικής και πολιτικής ασφαλείας («ΥΕ»), σχετικά με οποιαδήποτε αλλαγή στη συμβολή της στη μη στρατιωτική επιχείρηση διαχείρισης κρίσεων της ΕΕ.
   3.   Το προσωπικό που αποσπάται στη μη στρατιωτική επιχείρηση διαχείρισης κρίσεων της ΕΕ υπόκειται σε ιατρικές εξετάσεις, σε εμβολιασμό, εφόσον κρίνεται αναγκαίο, από τις αρμόδιες αρχές της Νέας Ζηλανδίας, ενώ αρμόδια αρχή της Νέας Ζηλανδίας παρέχει ιατρική βεβαίωση ότι είναι ικανό για την εκτέλεση των καθηκόντων του. Το προσωπικό που είναι αποσπασμένο στη μη στρατιωτική επιχείρηση διαχείρισης κρίσεων της ΕΕ προσκομίζει αντίγραφο της εν λόγω βεβαίωσης.
   Άρθρο 6
   Δομή διοίκησης
   1.   Το προσωπικό που αποσπάται από τη Νέα Ζηλανδία εκτελεί τα καθήκοντά του και συμπεριφέρεται με αποκλειστικό γνώμονα τα συμφέροντα της μη στρατιωτικής επιχείρησης διαχείρισης κρίσεων της ΕΕ.
   2.   Όλο το προσωπικό τελεί πλήρως υπό τη διοίκηση των εθνικών του αρχών.
   3.   Οι εθνικές αρχές μεταβιβάζουν τον επιχειρησιακό έλεγχο στην Ευρωπαϊκή Ένωση.
   4.   Ο αρχηγός αποστολής είναι υπεύθυνος για τη μη στρατιωτική επιχείρηση διαχείρισης κρίσεων της ΕΕ και ασκεί τη διοίκηση και τον έλεγχό της στο θέατρο των επιχειρήσεων.
   5.   Ο αρχηγός αποστολής ηγείται της μη στρατιωτικής επιχείρησης διαχείρισης κρίσεων της ΕΕ και ασκεί την καθημερινή της διαχείριση.
   6.   Η Νέα Ζηλανδία έχει τα ίδια δικαιώματα και υποχρεώσεις με τα συμμετέχοντα κράτη μέλη της Ευρωπαϊκής Ένωσης όσον αφορά την καθημερινή διαχείριση της επιχείρησης, σύμφωνα με τις νομικές πράξεις που αναφέρονται στο άρθρο 2 παράγραφος 1.
   7.   Ο αρχηγός αποστολής είναι υπεύθυνος για τον πειθαρχικό έλεγχο του προσωπικού της μη στρατιωτικής επιχείρησης διαχείρισης κρίσεων της ΕΕ. Οσάκις απαιτείται, λαμβάνονται πειθαρχικά μέτρα από την αρμόδια εθνική αρχή.
   8.   Η Νέα Ζηλανδία ορίζει εθνικό σύνδεσμο (ΕΣ) για να εκπροσωπεί τη δύναμή της στην επιχείρηση. Ο ΕΣ δίνει αναφορά για εθνικά θέματα στον αρχηγό αποστολής της μη στρατιωτικής επιχείρησης διαχείρισης κρίσεων της ΕΕ και είναι υπεύθυνος για την σε καθημερινή βάση πειθαρχία του σώματος.
   9.   Η απόφαση για τον τερματισμό της επιχείρησης λαμβάνεται από την Ευρωπαϊκή Ένωση, κατόπιν διαβουλεύσεως με τη Νέα Ζηλανδία, εφόσον η Νέα Ζηλανδία εξακολουθεί να συμβάλλει στη μη στρατιωτική επιχείρηση διαχείρισης κρίσεων της ΕΕ κατά την ημερομηνία τερματισμού της επιχείρησης.
   Άρθρο 7
   Χρηματοοικονομικές πτυχές
   1.   Η Νέα Ζηλανδία αναλαμβάνει όλες τις δαπάνες που συνδέονται με τη συμμετοχή της στην επιχείρηση, εκτός των λειτουργικών δαπανών, όπως ορίζονται στον προϋπολογισμό λειτουργίας της επιχείρησης. Αυτό εφαρμόζεται υπό την επιφύλαξη του άρθρου 8.
   2.   Σε περίπτωση θανάτου, τραυματισμού, απώλειας ή ζημίας φυσικών ή νομικών προσώπων από το ή τα κράτη στα οποία διεξάγεται η επιχείρηση, τα θέματα ενδεχόμενης ευθύνης της Νέας Ζηλανδίας και καταβολής αποζημίωσης διέπονται από τους όρους που προβλέπονται στην εφαρμοστέα συμφωνία για το καθεστώς της αποστολής, κατά τα αναφερόμενα στο άρθρο 3 παράγραφος 1, ή από οποιεσδήποτε ισχύουσες εναλλακτικές ρυθμίσεις.
   Άρθρο 8
   Συνεισφορά στον προϋπολογισμό λειτουργίας
   1.   Η Νέα Ζηλανδία συνεισφέρει στη χρηματοδότηση του προϋπολογισμού της μη στρατιωτικής επιχείρησης διαχείρισης κρίσεων της ΕΕ.
   2.   Η χρηματοδοτική συνεισφορά της Νέας Ζηλανδίας στον προϋπολογισμό λειτουργίας υπολογίζεται με βάση εκείνον από τους δύο κατωτέρω τύπους που παράγει το χαμηλότερο ποσό:

               α)

               το μερίδιο του ποσού αναφοράς που είναι ανάλογο με τον λόγο του ΑΕΕ της Νέας Ζηλανδίας προς το σύνολο των ΑΕΕ όλων των κρατών που συνεισφέρουν στον προϋπολογισμό λειτουργίας της επιχείρησης· ή

               β)

               το μερίδιο του ποσού αναφοράς για τον προϋπολογισμό λειτουργίας που είναι ανάλογο με τον λόγο του αριθμού των μελών του προσωπικού της Νέας Ζηλανδίας που συμμετέχουν στην επιχείρηση προς τον συνολικό αριθμό των μελών του προσωπικού όλων των κρατών που συμμετέχουν στην επιχείρηση.

         3.   Παρά τις παραγράφους 1 και 2, η Νέα Ζηλανδία δεν συνεισφέρει καθόλου στη χρηματοδότηση των ημερήσιων αποζημιώσεων που καταβάλλονται στο προσωπικό των κρατών μελών της Ευρωπαϊκής Ένωσης.
   4.   Παρά την παράγραφο 1, η Ευρωπαϊκή Ένωση απαλλάσσει, κατ’ αρχήν, τη Νέα Ζηλανδία από χρηματοδοτικές συνεισφορές σε συγκεκριμένη μη στρατιωτική επιχείρηση διαχείρισης κρίσεων της ΕΕ, όταν:

               α)

               η Ευρωπαϊκή Ένωση αποφασίζει ότι η συμβολή της Νέας Ζηλανδίας στην επιχείρηση είναι σημαντική και έχει θεμελιώδη σημασία για τη συγκεκριμένη επιχείρηση· ή

               β)

               η Νέα Ζηλανδία έχει κατά κεφαλήν ΑΕΕ που δεν υπερβαίνει το ΑΕΕ κανενός κράτους μέλους της Ευρωπαϊκής Ένωσης.

         5.   Για την καταβολή της συνεισφοράς της Νέας Ζηλανδίας στον προϋπολογισμό λειτουργίας της μη στρατιωτικής επιχείρησης διαχείρισης κρίσεων της ΕΕ υπογράφεται συμφωνία μεταξύ του αρχηγού αποστολής και των αρμόδιων διοικητικών υπηρεσιών της Νέας Ζηλανδίας. Η εν λόγω συμφωνία περιλαμβάνει, μεταξύ άλλων, τις ακόλουθες διατάξεις:

               α)

               το σχετικό ποσό·

               β)

               τους όρους καταβολής της χρηματοδοτικής συνεισφοράς· και

               γ)

               τη διαδικασία λογιστικού ελέγχου.

         ΤΜΗΜΑ ΙΙΙ

      ΔΙΑΤΑΞΕΙΣ ΓΙΑ ΤΗ ΣΥΜΜΕΤΟΧΗ ΣΕ ΣΤΡΑΤΙΩΤΙΚΕΣ ΕΠΙΧΕΙΡΗΣΕΙΣ ΔΙΑΧΕΙΡΙΣΗΣ ΚΡΙΣΕΩΝ

   Άρθρο 9
   Συμμετοχή στη στρατιωτική επιχείρηση διαχείρισης κρίσεων της ΕΕ
   1.   Η Νέα Ζηλανδία εξασφαλίζει ότι οι δυνάμεις και το προσωπικό της που συμμετέχουν στην επιχείρηση στρατιωτικής διαχείρισης κρίσεων της ΕΕ εκτελούν την αποστολή τους σύμφωνα με:

               α)

               την απόφαση του Συμβουλίου και τις μετέπειτα τροποποιήσεις, όπως αναφέρονται στο άρθρο 2 παράγραφος 1·

               β)

               το σχέδιο επιχειρήσεων και

               γ)

               τα μέτρα εφαρμογής.

         2.   Η Νέα Ζηλανδία ενημερώνει, εν ευθέτω χρόνω, τον διοικητή επιχειρήσεων της ΕΕ για κάθε αλλαγή όσον αφορά τη συμμετοχή της στην επιχείρηση.
   Άρθρο 10
   Δομή διοίκησης
   1.   Όλες οι δυνάμεις και το προσωπικό που συμμετέχουν στη στρατιωτική επιχείρηση διαχείρισης κρίσεων της ΕΕ τελούν πλήρως υπό τη διοίκηση των εθνικών τους αρχών.
   2.   Το προσωπικό που αποσπάται από τη Νέα Ζηλανδία εκτελεί τα καθήκοντά του και συμπεριφέρεται με αποκλειστικό γνώμονα το συμφέρον της στρατιωτικής επιχείρησης διαχείρισης κρίσεων της ΕΕ.
   3.   Οι εθνικές αρχές μεταβιβάζουν την επιχειρησιακή και τακτική διοίκηση και/ή τον έλεγχο των δυνάμεων και του προσωπικού τους στον διοικητή επιχειρήσεων της ΕΕ, ο οποίος δικαιούται να εκχωρεί την εξουσία του σε τρίτους.
   4.   Η Νέα Ζηλανδία έχει τα ίδια δικαιώματα και τις ίδιες υποχρεώσεις με τα συμμετέχοντα κράτη μέλη της Ευρωπαϊκής Ένωσης όσον αφορά την καθημερινή διαχείριση της επιχείρησης.
   5.   Ο διοικητής επιχειρήσεων της ΕΕ δύναται ανά πάσα στιγμή, κατόπιν διαβουλεύσεων με τη Νέα Ζηλανδία, να ζητήσει την απόσυρση της συμβολής της Νέας Ζηλανδίας.
   6.   Η Νέα Ζηλανδία διορίζει ανώτερο στρατιωτικό αντιπρόσωπο (ΑΣΑ) για να εκπροσωπεί την εθνική της δύναμη στη στρατιωτική επιχείρηση διαχείρισης κρίσεων της ΕΕ. Ο ΑΣΑ διαβουλεύεται με τον διοικητή επιχειρήσεων της ΕΕ επί όλων των θεμάτων που αφορούν την επιχείρηση και είναι υπεύθυνος για την σε καθημερινή βάση πειθαρχία της δύναμης της Νέας Ζηλανδίας.
   Άρθρο 11
   Χρηματοοικονομικές πτυχές
   1.   Με την επιφύλαξη του άρθρου 12 της παρούσας συμφωνίας, η Νέα Ζηλανδία αναλαμβάνει όλες τις δαπάνες που συνδέονται με τη συμμετοχή της στην επιχείρηση, εκτός αυτών που καλύπτονται από κοινή χρηματοδότηση, κατά τα προβλεπόμενα στις νομικές πράξεις που αναφέρονται στο άρθρο 2 παράγραφος 1 της παρούσας συμφωνίας καθώς και στην απόφαση 2008/975/ΚΕΠΠΑ του Συμβουλίου (2) για τη δημιουργία μηχανισμού διαχείρισης της χρηματοδότησης των κοινών εξόδων των επιχειρήσεων της Ευρωπαϊκής Ένωσης που έχουν στρατιωτικές συνέπειες ή συνέπειες στον τομέα της άμυνας.
   2.   Σε περίπτωση θανάτου, τραυματισμού, απώλειας ή ζημίας φυσικών ή νομικών προσώπων από το ή τα κράτη στα οποία διεξάγεται η επιχείρηση, τα θέματα ενδεχόμενης ευθύνης της Νέας Ζηλανδίας και καταβολής αποζημίωσης διέπονται από τους όρους που προβλέπονται στην εφαρμοστέα συμφωνία για το καθεστώς των δυνάμεων, κατά τα αναφερόμενα στο άρθρο 3 παράγραφος 1, ή από οποιεσδήποτε ισχύουσες εναλλακτικές ρυθμίσεις.
   Άρθρο 12
   Συνεισφορά στις κοινές δαπάνες
   1.   Η Νέα Ζηλανδία συνεισφέρει στη χρηματοδότηση των κοινών δαπανών της στρατιωτικής επιχείρησης διαχείρισης κρίσεων της ΕΕ.
   2.   Η χρηματοδοτική συνεισφορά της Νέας Ζηλανδίας στις κοινές δαπάνες υπολογίζεται με βάση εκείνον από τους δύο κατωτέρω τύπους που παράγει το χαμηλότερο ποσό:

               α)

               το μερίδιο των κοινών δαπανών που είναι ανάλογο με τον λόγο του ΑΕΕ της Νέας Ζηλανδίας προς το σύνολο των ΑΕΕ όλων των κρατών που συνεισφέρουν στις κοινές δαπάνες της επιχείρησης· ή

               β)

               το μερίδιο των κοινών δαπανών που είναι ανάλογο με τον λόγο του αριθμού των μελών του προσωπικού από τη Νέα Ζηλανδία που συμμετέχουν στην επιχείρηση προς τον συνολικό αριθμό των μελών του προσωπικού όλων των κρατών που συμμετέχουν στην επιχείρηση.

         Όταν χρησιμοποιείται ο τύπος του πρώτου εδαφίου στοιχείο β) και σε περίπτωση που η Νέα Ζηλανδία συμβάλλει με προσωπικό μόνο στα επιχειρησιακά στρατηγεία ή τα στρατηγεία δυνάμεων, χρησιμοποιείται ο λόγος του αριθμού των μελών του προσωπικού του προς τον συνολικό αριθμό των μελών του προσωπικού των αντίστοιχων στρατηγείων. Στις λοιπές περιπτώσεις χρησιμοποιείται ο λόγος του συνόλου των μελών του προσωπικού που εισφέρει η Νέα Ζηλανδία προς τον συνολικό αριθμό των μελών του προσωπικού της επιχείρησης.
   3.   Κατά παρέκκλιση από την παράγραφο 1 ανωτέρω, η Ευρωπαϊκή Ένωση απαλλάσσει, κατ’ αρχήν, τη Νέα Ζηλανδία από χρηματοδοτικές συνεισφορές στις κοινές δαπάνες συγκεκριμένης στρατιωτικής επιχείρησης διαχείρισης κρίσεων της ΕΕ, όταν:

               α)

               η Ευρωπαϊκή Ένωση αποφασίζει ότι η συμμετοχή της Νέας Ζηλανδίας στην επιχείρηση συμβάλλει σημαντικά στα μέσα και/ή τις δυνατότητες που έχουν θεμελιώδη σημασία για τη συγκεκριμένη επιχείρηση· ή

               β)

               η Νέα Ζηλανδία έχει κατά κεφαλήν ΑΕΕ που δεν υπερβαίνει το ΑΕΕ κανενός κράτους μέλους της Ευρωπαϊκής Ένωσης.

         4.   Συνάπτεται συμφωνία μεταξύ του διευθυντή που προβλέπεται στην απόφαση 2008/975/ΚΕΠΠΑ για τη δημιουργία μηχανισμού διαχείρισης της χρηματοδότησης των κοινών εξόδων των επιχειρήσεων της Ευρωπαϊκής Ένωσης που έχουν στρατιωτικές συνέπειες ή συνέπειες στον τομέα της άμυνας και των αρμόδιων διοικητικών αρχών της Νέας Ζηλανδίας. Η εν λόγω ρύθμιση περιλαμβάνει, μεταξύ άλλων, διατάξεις σχετικά με:

               α)

               το σχετικό ποσό·

               β)

               τους όρους καταβολής της χρηματοδοτικής συνεισφοράς και

               γ)

               τη διαδικασία λογιστικού ελέγχου.

         ΤΜΗΜΑ IV

      ΤΕΛΙΚΕΣ ΔΙΑΤΑΞΕΙΣ

   Άρθρο 13
   Ρυθμίσεις για την εφαρμογή της συμφωνίας
   Με την επιφύλαξη των διατάξεων των άρθρων 12 παράγραφος 4 και 8 παράγραφος 5, συνάπτεται, μεταξύ του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας και των αρμόδιων αρχών της Νέας Ζηλανδίας, κάθε αναγκαία τεχνική και διοικητική συμφωνία στο πλαίσιο της εφαρμογής της παρούσας συμφωνίας.
   Άρθρο 14
   Μη συμμόρφωση
   Σε περίπτωση που ένα μέρος δεν εκπληρώσει τις υποχρεώσεις του που απορρέουν από την παρούσα συμφωνία, το έτερο μέρος έχει το δικαίωμα να καταγγείλει τη συμφωνία αυτή, με επίδοση γραπτής προειδοποίησης ενός μηνός.
   Άρθρο 15
   Ρύθμιση διαφορών
   Διαφορές που αφορούν την ερμηνεία ή την εφαρμογή της παρούσας συμφωνίας ρυθμίζονται διά της διπλωματικής οδού μεταξύ των μερών.
   Άρθρο 16
   Έναρξη ισχύος
   1.   Η παρούσα συμφωνία αρχίζει να ισχύει την πρώτη ημέρα του πρώτου μήνα αφότου τα μέρη κοινοποιήσουν εκατέρωθεν την ολοκλήρωση των αναγκαίων εσωτερικών νομικών διαδικασιών για την έναρξη ισχύος της συμφωνίας.
   2.   Η παρούσα συμφωνία επανεξετάζεται κατ’ αίτηση οποιουδήποτε μέρους.
   3.   Η παρούσα συμφωνία δύναται να τροποποιηθεί βάσει αμοιβαίας γραπτής συμφωνίας μεταξύ των μερών.
   4.   Η παρούσα συμφωνία δύναται να καταγγελθεί από οποιοδήποτε μέρος με γραπτή προειδοποίηση καταγγελίας που αποστέλλεται στο έτερο μέρος. Η καταγγελία αυτή παράγει αποτελέσματα έξι μήνες από την παραλαβή της κοινοποίησης από το έτερο μέρος.

      Έγινε στις Βρυξέλλες στις δεκαοκτώ Απριλίου του δύο χιλιάδες δώδεκα.

         Για την Ευρωπαϊκή Ένωση

         Για τη Νέα Ζηλανδία

      (1)  ΕΕ L 141 της 27.5.2011, σ. 17.

      (2)  ΕΕ L 345 της 23.12.2008, σ. 96.
   ΔΗΛΩΣΗ ΑΠΟ ΤΑ ΚΡΑΤΗ ΜΕΛΗ ΤΗΣ ΕΕ
   Τα κράτη μέλη της ΕΕ, κατά την εφαρμογή απόφασης του Συμβουλίου της ΕΕ για επιχείρηση διαχείρισης κρίσεων της ΕΕ στην οποία συμμετέχει η Νέα Ζηλανδία, θα επιδιώκουν, στον βαθμό που το επιτρέπει η εσωτερική έννομη τάξη τους, να παραιτούνται κατά το δυνατόν από τυχόν αξιώσεις τους έναντι της Νέας Ζηλανδίας για τραυματισμό ή θάνατο μελών του προσωπικού τους ή για ζημία ή απώλεια οποιωνδήποτε περιουσιακών στοιχείων τους ανήκουν και χρησιμοποιούνται από την επιχείρηση διαχείρισης κρίσεων της ΕΕ, εφόσον ο εν λόγω τραυματισμός, θάνατος, ζημία ή απώλεια:

               —

               προκλήθηκε από το προερχόμενο από τη Νέα Ζηλανδία προσωπικό κατά την εκτέλεση των καθηκόντων του σε σχέση με την επιχείρηση διαχείρισης κρίσεων της ΕΕ, εξαιρουμένων των περιπτώσεων βαρείας αμέλειας ή δόλου, ή

               —

               ήταν αποτέλεσμα της χρήσης μέσων που ανήκουν στη Νέα Ζηλανδία, υπό τον όρο ότι τα εν λόγω μέσα χρησιμοποιήθηκαν σε σχέση με την επιχείρηση και εξαιρουμένων των περιπτώσεων βαρείας αμέλειας ή δόλου από μέρους του προερχόμενου από τη Νέα Ζηλανδία προσωπικού της επιχείρησης διαχείρισης κρίσεων της ΕΕ που χρησιμοποιούσε τα συγκεκριμένα μέσα.

         ΔΗΛΩΣΗ ΤΗΣ ΝΕΑΣ ΖΗΛΑΝΔΙΑΣ
   Η Νέα Ζηλανδία, κατά την εφαρμογή απόφασης του Συμβουλίου της ΕΕ για επιχείρηση διαχείρισης κρίσεων της ΕΕ, θα επιδιώκει, στον βαθμό που της επιτρέπει η εσωτερική έννομη τάξη της, να παραιτείται κατά το δυνατόν από τυχόν αξιώσεις κατά οποιουδήποτε άλλου κράτους μέλους της ΕΕ το οποίο συμμετέχει στην επιχείρηση διαχείρισης κρίσεων της ΕΕ για τραυματισμό ή θάνατο μελών του προσωπικού της ή για ζημία ή απώλεια οποιωνδήποτε περιουσιακών στοιχείων της ανήκουν και χρησιμοποιούνται από την επιχείρηση διαχείρισης κρίσεων της ΕΕ, εάν ο εν λόγω τραυματισμός, θάνατος, ζημία ή απώλεια:

               α)

               προκλήθηκε από το προσωπικό κατά την εκτέλεση των καθηκόντων του σε σχέση με την επιχείρηση διαχείρισης κρίσεων της ΕΕ, εξαιρουμένων των περιπτώσεων βαρείας αμέλειας ή δόλου· ή

               β)

               ήταν αποτέλεσμα της χρήσης οποιωνδήποτε περιουσιακών στοιχείων τα οποία ανήκουν σε κράτη που συμμετέχουν στην επιχείρηση διαχείρισης κρίσεων της ΕΕ, υπό τον όρο ότι τα εν λόγω περιουσιακά στοιχεία χρησιμοποιήθηκαν σε σχέση με την επιχείρηση και εξαιρουμένων των περιπτώσεων βαρείας αμέλειας ή δόλου του προσωπικού της επιχείρησης διαχείρισης κρίσεων της ΕΕ που χρησιμοποιούσε τα εν λόγω περιουσιακά στοιχεία.


Avis juridique important

|

31987D0122

87/122/ΕΟΚ: Απόφαση του Συμβουλίου της 9ης Φεβρουαρίου 1987 για τη σύναψη της δεύτερης ανταλλαγής επιστολών που συμπληρώνει τη συμφωνία μεταξύ της Ευρωπαϊκής Οικονομικής Κοινότητας και της Νέας Ζηλανδίας για το εμπόριο του κρέατος προβάτου, αμνού και αιγός και για το διακανονισμό σχετικά με το πρώτο εδάφιο της ρήτρας 2 αυτής της συμφωνίας

Επίσημη Εφημερίδα αριθ. L 050 της 19/02/1987 σ. 0027

***** ΑΠΟΦΑΣΗ ΤΟΥ ΣΥΜΒΟΥΛΙΟΥ  της 9ης Φεβρουαρίου 1987  για τη σύναψη της δεύτερης ανταλλαγής επιστολών που συμπληρώνει τη συμφωνία μεταξύ της Ευρωπαϊκής Οικονομικής Κοινότητας και της Νέας Ζηλανδίας για το εμπόριο του κρέατος προβάτου, αμνού και αιγός και για το διακανονισμό σχετικά με το πρώτο εδάφιο της ρήτρας 2 αυτής της συμφωνίας  (87/122/ΕΟΚ)  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκης για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,  τη σύσταση της Επιτροπής,  Εκτιμώντας:  ότι, στα πλαίσια της συμφωνίας αυτοπεριορισμού που έχει συναφθεί με την Ευρωπαϊκή Οικονομική Κοινότητα στον τομέα του προβείου και αιγείου κρέατος (1), η Νέα Ζηλανδία ανέλαβε την υποχρέωση, με ανταλλαγή επιστολών (2), να περιορίσει τις εξαγωγές της με προορισμό ορισμένες αγορές της Κοινότητας που θεωρούνται ως ευαίσθητες ζώνες· ότι, εντούτοις, αυτή η υποχρέωση προβλέπει να ορισθούν οι ποσότητες για το 1987 και 1988 μέχρι την 1η Αυγούστου 1986·  ότι η Επιτροπή διεξήγαγε διαπραγματεύσεις για το θέμα αυτό με τη Νέα Ζηλανδία και ότι οι διαπραμγατεύσεις αυτές κατέληξαν στη μονογραφή ανταλλαγής επιστολών με τη χώρα αυτή,  ΑΠΟΦΑΣΙΖΕΙ:  Άρθρο 1  1. Η δεύτερη ανταλλαγή επιστολών για τη συμπλήρωση της συμφωνίας μεταξύ της Ευρωπαϊκής Οικονομικής Κοινότητας και της Νέας Ζηλανδίας για το εμπόριο του κρέατος προβάτου, αμνού και αιγός και για το διακανονισμό σύμφωνα με το πρώτο εδάφιο της ρήτρας 2 της συμφωνίας αυτής, εγκρίνεται εξ ονόματος της Κοινότητας.  2. Το κείμενο της ανταλλαγής επιστολών επισυνάπτεται στην παρούσα απόφαση.  Άρθρο 2  Ο πρόεδρος του Συμβουλίου εξουσιοδοτείται να ορίσει το πρόσωπο που είναι αρμόδιο να υπογράψει την ανταλλαγή επιστολών του άρθρου 1 δεσμεύοντας την Κοινότητα.  Βρυξέλλες, 9 Φεβρουαρίου 1987.  Για το Συμβούλιο  Ο Πρόεδρος  P. DE KEERSMAEKER  (1) ΕΕ αριθ. L 275 της 18. 10. 1980, σ. 28.  (2) ΕΕ αριθ. L 187 της 14. 7. 1984, σ. 75.


title: Απόφαση 2009/1002/ΚΕΠΠΑ του Συμβουλίου, της 22ας Δεκεμβρίου 2009 , για την τροποποίηση της κοινής θέσης 2006/795/ΚΕΠΠΑ σχετικά με περιοριστικά μέτρα κατά της Λαϊκής Δημοκρατίας της Κορέας

text:
               23.12.2009

               EL

               Επίσημη Εφημερίδα της Ευρωπαϊκής Ένωσης

               L 346/47

      ΑΠΌΦΑΣΗ 2009/1002/ΚΕΠΠΑ ΤΟΥ ΣΥΜΒΟΥΛΊΟΥ

   της 22ας Δεκεμβρίου 2009
   για την τροποποίηση της κοινής θέσης 2006/795/ΚΕΠΠΑ σχετικά με περιοριστικά μέτρα κατά της Λαϊκής Δημοκρατίας της Κορέας
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 29,
   Εκτιμώντας τα ακόλουθα:

               (1)

               Στις 20 Νοεμβρίου 2006, το Συμβούλιο της Ευρωπαϊκής Ένωσης υιοθέτησε την κοινή θέση 2006/795/ΚΕΠΠΑ σχετικά με περιοριστικά μέτρα κατά της Λαϊκής Δημοκρατίας της Κορέας («ΛΔΚ») (1) η εν λόγω κοινή θέση τροποποιήθηκε με την κοινή θέση 2009/573/ΚΕΠΠΑ (2) με την οποία εφαρμόζεται η απόφαση 1874 (2009) του Συμβουλίου Ασφαλείας των Ηνωμένων Εθνών.

               (2)

               Η απαγόρευση της άμεσης ή έμμεσης προμήθειας, πώλησης ή μεταφοράς στη ΛΔΚ ορισμένων ειδών, υλικών, εξοπλισμού, αγαθών και τεχνολογίας θα πρέπει να περιλαμβάνει όλα τα αγαθά και την τεχνολογία διπλής χρήσης που παρατίθενται στο Παράρτημα Ι του κανονισμού (ΕΚ) αριθ. 428/2009, της 5ης Μαΐου 2009, περί κοινοτικού συστήματος ελέγχου των εξαγωγών της μεταφοράς, της μεσιτείας και της διαμετακόμισης ειδών διπλής χρήσης (3).

               (3)

               Το Συμβούλιο έχει εντοπίσει πρόσωπα και οντότητες που πληρούν τα κριτήρια των άρθρων 3 παράγραφος 1 στοιχείο β) και 4 παράγραφος 1 στοιχείο β), καθώς και των άρθρων 3 παράγραφος 1 στοιχείο γ) και 4 παράγραφος 1 στοιχείο γ) της κοινής θέσης 2006/795/ΚΕΠΠΑ. Ως εκ τούτου, αυτά τα πρόσωπα και οι οντότητες θα πρέπει να συμπεριληφθούν στα Παραρτήματα ΙΙ και ΙΙΙ της εν λόγω κοινής θέσης.

               (4)

               Η κοινή θέση 2006/795/ΚΕΠΠΑ θα πρέπει να τροποποιηθεί αναλόγως,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η κοινή θέση 2006/795/ΚΕΠΠΑ τροποποιείται ως εξής:

               1)

               Στο άρθρο 1 παράγραφος 1, το στοιχείο γ) αντικαθίσταται ως εξής:

                           «γ)

                           ορισμένων άλλων ειδών, υλικών, εξοπλισμού, αγαθών και τεχνολογίας που θα μπορούσαν να συμβάλουν στα πυρηνικά προγράμματα, τα προγράμματα βαλλιστικών πυραύλων ή άλλων όπλων μαζικής καταστροφής της ΛΔΚ, ή που θα μπορούσαν να συμβάλουν στις στρατιωτικές της δραστηριότητες, που περιλαμβάνουν όλα τα αγαθά και την τεχνολογία διπλής χρήσης που παρατίθενται στο Παράρτημα Ι του κανονισμού (ΕΚ) αριθ. 428/2009 του Συμβουλίου, της 5ης Μαΐου 2009, περί κοινοτικού συστήματος ελέγχου των εξαγωγών της μεταφοράς, της μεσιτείας και της διαμετακόμισης ειδών διπλής χρήσης (4). Η Ευρωπαϊκή Ένωση λαμβάνει τα απαιτούμενα μέτρα για να καθορίσει τα σχετικά είδη που θα καλύπτονται από την παρούσα διάταξη.

               2)

               Στο άρθρο 4, οι παράγραφοι 3 και 4 αντικαθίστανται ως εξής:
               «3.   Επιτρέπονται εξαιρέσεις όσον αφορά κεφάλαια και οικονομικούς πόρους, που:

                           α)

                           απαιτούνται για την ικανοποίηση βασικών αναγκών, συμπεριλαμβανομένων πληρωμών για τρόφιμα, ενοίκια ή υποθήκες, φάρμακα, ιατροφαρμακευτική περίθαλψη, φόρους, ασφάλιστρα και τέλη σε επιχειρήσεις κοινής ωφελείας,

                           β)

                           προορίζονται αποκλειστικά για την καταβολή εύλογων επαγγελματικών αμοιβών και εξόφληση δαπανών οι οποίες συνδέονται με την παροχή νομικών υπηρεσιών, ή

                           γ)

                           προορίζονται αποκλειστικά για την πληρωμή τελών ή χρεώσεων, σύμφωνα με το εθνικό δίκαιο, για υπηρεσίες που αφορούν την καθημερινή τήρηση ή φύλαξη δεσμευμένων κεφαλαίων, και οικονομικών πόρων,

                     αφού το ενδιαφερόμενο κράτος μέλος κοινοποιήσει στην επιτροπή, όσον αφορά τον κατάλογο προσώπων και οντοτήτων του Παραρτήματος Ι, την πρόθεσή του να επιτρέψει, κατά περίπτωση, την πρόσβαση στα εν λόγω κεφάλαια, λοιπά περιουσιακά στοιχεία και οικονομικούς πόρους και εφόσον η επιτροπή δεν έχει λάβει αρνητική απόφαση εντός πέντε εργάσιμων ημερών από την κοινοποίηση αυτή.
               4.   Επιτρέπονται εξαιρέσεις όσον αφορά κεφάλαια και οικονομικούς πόρους που:

                           α)

                           απαιτούνται για την κάλυψη έκτακτων δαπανών, μετά την κοινοποίηση από το ενδιαφερόμενο κράτος μέλος στην επιτροπή και την έγκριση αυτής, όσον αφορά τον κατάλογο προσώπων και οντοτήτων του Παραρτήματος Ι, ή

                           β)

                           υπόκεινται σε δικαστική ή διοικητική απόφαση ή σε διαιτητική διαταγή ή απόφαση, στην οποία περίπτωση τα κεφάλαια και οι οικονομικοί πόροι μπορούν να χρησιμοποιηθούν για την εκτέλεση της απόφασης ή διαταγής, εφόσον εκδόθηκε πριν από την ημερομηνία κατά την οποία το πρόσωπο ή η οντότητα που αναφέρονται στην παράγραφο 1 ορίστηκε από την επιτροπή κυρώσεων, το Συμβούλιο Ασφαλείας ή από το Συμβούλιο, και δεν είναι προς όφελος προσώπου ή οντότητος που αναφέρεται στην παράγραφο 1, και έχει κοινοποιηθεί από το ενδιαφερόμενο κράτος μέλος στην επιτροπή όσον αφορά τον κατάλογο προσώπων και οντοτήτων του Παραρτήματος Ι.»

         Άρθρο 2
   Τα Παραρτήματα ΙΙ και ΙΙΙ της κοινής θέσης 2006/795/ΚΕΠΠΑ αντικαθίστανται από το κείμενο του παραρτήματος της παρούσας απόφασης.
   Άρθρο 3
   Η παρούσα απόφαση παράγει αποτελέσματα από την ημερομηνία της έκδοσής της.
   Άρθρο 4
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

      Βρυξέλλες, 22 Δεκεμβρίου 2009.

            Για το Συμβούλιο

            Ο Πρόεδρος

         A. CARLGREN

      (1)  ΕΕ L 322, 22.11.2006, σ. 32.

      (2)  ΕΕ L 197, 29.7.2009, σ. 111.

      (3)  ΕΕ L 134, 29.5.2009, σ. 1.

      (4)  ΕΕ L 134, 29.5.2009, σ. 1.»

      ΠΑΡΑΡΤΗΜΑ
      «
            ΠΑΡΑΡΤΗΜΑ II
            Κατάλογος των προσώπων που αναφέρονται στα άρθρα 3 παρ. 2, στοιχείο β) και 4 παρ.1, στοιχείο β)
            A.   Πρόσωπα

                        #

                        Όνομα (ενδεχ. προσωνύμια)

                        Αναγνωριστικά στοιχεία

                        Λόγοι

                        1.

                        CHANG Song-taek (άλλως JANG Song-Taek)

                        ημερ. γεν.:
                        2.2.1946 ή 6.2.1946 ή 23.2.1946
                        (επαρχία του βόρειου Hamgyong)
                        Αριθ. διαβατηρίου (από το 2006): PS 736420617

                        Μέλος της Εθνικής Επιτροπής Άμυνας. Διευθυντής του τμήματος διοίκησης του Κόμματος των Εργαζομένων της Κορέας.

                        2.

                        CHON Chi Bu

                        Μέλος της Γενικής Υπηρεσίας Ατομικής Ενέργειας, τέως τεχνικός διευθυντής του Yongbyon.

                        3.

                        CHU Kyu-Chang (άλλως JU Kyu-Chang)

                        ημερ. γεν.: μεταξύ 1928 και 1933

                        Πρώτος Premier Υποδιευθυντής του τμήματος της αμυντικής βιομηχανίας (βαλιστικό πρόγραμμα), Κόμμα των εργαζομένων της Κορέας, μέλος της Εθνικής Επιτροπής Άμυνας.

                        4.

                        HYON Chol-hae

                        ημερ. γεν.:
                        1934 (Μαντσουρία, Κίνα)

                        Υποδιευθυντής του τμήματος της γενικής πολιτικής των ενόπλων δυνάμεων (Στρατιωτικός σύμβουλος του Kim Jong Il).

                        5.

                        JON Pyong-ho

                        ημερ. γεν.: 1926

                        Γραμματέας της Κεντρικής Επιτροπής του Κόμματος των Εργαζομένων της Κορέας, Επικεφαλής του Τμήματος της Κεντρικής Επιτροπής που αφορά την βιομηχανία εφοδιασμού σε στρατιωτικά είδη η οποία ελέγχει την Δεύτερη Οικονομική Επιτροπή της Κεντρικής Επιτροπής, μέλος της Εθνικής Επιτροπής Άμυνας.

                        6.

                        KIM Yong-chun (άλλως Young-chun)

                        Αντιπρόεδρος της Εθνικής Επιτροπής Άμυνας, Υπουργός των λαϊκών ενόπλων δυνάμεων, Ειδικός Σύμβουλος του Kim Jong Il για την πυρηνική στρατηγική.

                        7.

                        O Kuk-Ryol

                        ημερ. γεν.: 1931
                        (επαρχία Jilin, Κίνα)

                        Αντιπρόεδρος της Εθνικής Επιτροπής Άμυνας, εποπτεύων την απόκτηση στο εξωτερικό της τεχνολογίας αιχμής για τα πυρηνικά και βαλιστικά προγράμματα.

                        8.

                        PAEK Se-bong

                        ημερ. γεν.: 1946

                        Πρόεδρος της δεύτερης οικονομικής επιτροπής (υπεύθυνος για το βαλιστικό πρόγραμμα) της Κεντρικής Επιτροπής του Κόμματος των Εργαζομένων της Κορέας. Μέλος της Εθνικής Επιτροπής Άμυνας.

                        9.

                        PAK Jae-gyong (άλλως Chae-Kyong)

                        ημερ. γεν.: 1933
                        διαβ.: 554410661

                        Υποδιευθυντής του τμήματος γενικής πολιτικής των λαϊκών ενόπλων δυνάμεων και υποδιευθυντής του γραφείου λογιστικής των λαϊκών ενόπλων δυνάμεων (Στρατιωτικός σύμβουλος του Kim Jong Il).

                        10.

                        PYON Yong Rip (άλλως Yong-Nip)

                        ημερ. γεν.: 20.9.1929
                        διαβ.: 645310121
                        (ημερομ. έκδοσης: 13.9.2005)

                        Πρόεδρος της Ακαδημίας Επιστημών η οποία ενέχεται στην βιολογική έρευνα που σχετίζεται με τα όπλα μαζικής καταστροφής.

                        11.

                        RYOM Yong

                        Διευθυντής του Γενικής Γραφείου Ατομικής Ενέργειας (οντότητα διορισμένη από τα Ηνωμένα Έθνη), υπεύθυνος για τις διεθνείς σχέσεις.

                        12.

                        SO Sang-kuk

                        ημερ. γεν.:
                        μεταξύ 1932 και 1938

                        Επικεφαλής του τμήματος πυρηνικής φυσικής, Πανεπιστήμιο Kim Il Sung.

            Κατάλογος των οντοτήτων που αναφέρονται στο άρθρο 4 παρ.1, στοιχείο β)

                        #

                        Όνομα (ενδεχ. προσωνύμια)

                        Αναγνωριστικά στοιχεία

                        Λόγοι

                        1.

                        Κέντρο Πυρηνικής Έρευνας του Yongbyon

                        Κέντρο έρευνας που έχει συμμετάσχει στην παραγωγή πλουτώνιου στρατιωτικής ποιότητας. Κέντρο που εξαρτάται από το Γενικό Γραφείο Ατομικής Ενέργειας (οντότητα διορισμένη από τα Ηνωμένα Έθνη, 16.7.2009).

                        2.

                        Korea Pugang mining and machinery corporation ltd

                        Θυγατρική της Korea Ryongbong General Corporation (οντότητα διορισμένη από τα Ηνωμένα Έθνη, 24.4.2009), εξασφαλίζει τη διαχείριση εργοστασίων παραγωγής σκόνης αλουμινίου που μπορεί να χρησιμοποιηθεί στον τομέα των βαλλιστικών πυραύλων.

                        3.

                        Korean Ryengwang trading corporation

                        Rakwon-dong, Pothonggang District, Pyongyang, Βόρειος Κορέα

                        Θυγατρική της Korea Ryongbong General Corporation (οντότητα διορισμένη από τα Ηνωμένα Έθνη, 24.4.2009).

                        4.

                        Sobaeku United Corp (άλλως Sobaeksu United Corp)

                        Κρατική Εταιρεία που ενέχεται στην έρευνα ή απόκτηση ευαίσθητων προϊόντων ή εξοπλισμού. Έχει στην κατοχή της πολλά κοιτάσματα φυσικού γραφίτη που τροφοδοτούν σε πρώτη ύλη δύο εργοστάσια μεταποίησης που παράγουν συγκεκριμένα συμπαγείς όγκους γραφίτη που μπορούν να χρησιμοποιηθούν στον βαλλιστικό τομέα.

            ΠΑΡΑΡΤΗΜΑ ΙΙΙ
            A.   Κατάλογος των προσώπων που αναφέρονται στα άρθρα 3 παρ. 2, στοιχείο β) και 4 παρ.1, στοιχείο β)

                        1.

                        KIM Tong-un

                        Διευθυντής του “Γραφειου 39” της Κεντρικής Επιτροπής του Κόμματος των Εργαζομένων, το οποίο συμμετέχει στη χρηματοδότηση της διάδοσης.

                  »


title: 2013/132/ΕΕ: Απόφαση της Ευρωπαϊκής Κεντρικής Τράπεζας, της 11ης Ιανουαρίου 2013 , για τη θέσπιση του πλαισίου της υποδομής δημόσιου κλειδιού για το Ευρωπαϊκό Σύστημα Κεντρικών Τραπεζών (ΕΚΤ/2013/1)

text:
               16.3.2013

               EL

               Επίσημη Εφημερίδα της Ευρωπαϊκής Ένωσης

               L 74/30

         ΑΠΌΦΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 11ης Ιανουαρίου 2013
   για τη θέσπιση του πλαισίου της υποδομής δημόσιου κλειδιού για το Ευρωπαϊκό Σύστημα Κεντρικών Τραπεζών
   (ΕΚΤ/2013/1)
   (2013/132/ΕΕ)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 127,
   Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας (εφεξής το «καταστατικό του ΕΣΚΤ»), και ιδίως το άρθρο 12.1, σε συνδυασμό με τα άρθρα 3.1, 5, 12.3 και 16 έως 24,
   Εκτιμώντας τα ακόλουθα:

               (1)

               Δυνάμει του άρθρου 12.1 του καταστατικού του ΕΣΚΤ, το διοικητικό συμβούλιο καθορίζει τις κατευθυντήριες γραμμές και λαμβάνει τις αναγκαίες αποφάσεις για την εκπλήρωση των καθηκόντων που ανατίθενται στο Ευρωπαϊκό Σύστημα Κεντρικών Τραπεζών (ΕΣΚΤ) και στο Ευρωσύστημα σύμφωνα με τη Συνθήκη και το καταστατικό του ΕΣΚΤ. Στο πλαίσιο αυτό διαθέτει την εξουσία να αποφασίζει για την οργάνωση των επικουρικών δραστηριοτήτων που είναι απαραίτητες για την εκπλήρωση των ως άνω καθηκόντων, όπως η έκδοση και διαχείριση ψηφιακών πιστοποιητικών για την ασφάλεια των πληροφοριών των οποίων η αποθήκευση και επεξεργασία γίνεται στις ηλεκτρονικές εφαρμογές, τα συστήματα, τις πλατφόρμες και τις υπηρεσίες του ΕΣΚΤ και του Ευρωσυστήματος, καθώς και για τα δεδομένα που μεταφέρονται από και προς αυτά.

               (2)

               Δυνάμει του άρθρου 12.3 του καταστατικού του ΕΣΚΤ, το διοικητικό συμβούλιο διαθέτει επίσης την εξουσία να καθορίζει την εσωτερική οργάνωση της Ευρωπαϊκής Κεντρικής Τράπεζας (ΕΚΤ) και των οργάνων λήψης αποφάσεων αυτής. Συνεπώς, το διοικητικό συμβούλιο έχει την εξουσία να αποφασίζει ότι η ΕΚΤ θα χρησιμοποιεί ψηφιακά πιστοποιητικά τα οποία θα εκδίδονται από την υποδομή δημόσιου κλειδιού του Ευρωσυστήματος.

               (3)

               Οι χρήστες που έχουν πρόσβαση σε έναν αυξανόμενο αριθμό συνεχώς εξελισσόμενων ηλεκτρονικών εφαρμογών, συστημάτων, πλατφορμών και υπηρεσιών του ΕΣΚΤ και του Ευρωσυστήματος πολλαπλασιάζονται. Το διοικητικό συμβούλιο έχει αναγνωρίσει την ανάγκη παροχής προηγμένων υπηρεσιών ασφάλειας των πληροφοριών με τη χρήση ψηφιακών πιστοποιητικών, όπως αποτελεσματική πιστοποίηση ταυτότητας, ηλεκτρονικές υπογραφές και κρυπτογράφηση.

               (4)

               Λίγες είναι οι κεντρικές τράπεζες του ΕΣΚΤ που διαθέτουν δική τους υποδομή δημόσιου κλειδιού, ενώ πολλοί χρήστες που προέρχονται από τρίτους φορείς οι οποίοι συνεργάζονται με κεντρικές τράπεζες του Ευρωσυστήματος δεν έχουν εύκολη πρόσβαση σε μια αρχή πιστοποίησης αποδεκτή από το ΕΣΚΤ σύμφωνα με το σύστημα αποδοχής πιστοποιητικών του ΕΣΚΤ.

               (5)

               Το Ευρωσύστημα θα πρέπει να δημιουργήσει τη δική του υποδομή δημόσιου κλειδιού, η οποία θα μπορεί να εκδίδει όλα τα είδη ψηφιακών πιστοποιητικών, όπως προσωπικά πιστοποιητικά για χρήστες εντός και εκτός του ΕΣΚΤ και πιστοποιητικά υποσυστημάτων, και η οποία θα είναι αρκετά ευέλικτη ώστε να προσαρμόζεται στην εξέλιξη των ηλεκτρονικών εφαρμογών, συστημάτων, πλατφορμών και υπηρεσιών του ΕΣΚΤ και του Ευρωσυστήματος. Η εν λόγω υποδομή δημόσιου κλειδιού (εφεξής η «ΕΣΚΤ-ΥΔΚ» ή «ESCB-PKI») θα πρέπει να συμπληρώνει τις υπηρεσίες που παρέχουν άλλες αρχές πιστοποίησης αποδεκτές από το ΕΣΚΤ σύμφωνα με το πλαίσιο αποδοχής πιστοποιητικών του ΕΣΚΤ ή αρχές πιστοποίησης αποδεκτές από το ΕΣΚΤ για τις εφαρμογές TARGET2 και TARGET2-Securities.

               (6)

               Στις 29 Σεπτεμβρίου 2010 το διοικητικό συμβούλιο αποφάσισε την έναρξη του έργου ESCB-PKI για τη δημιουργία και εφαρμογή της ESCB-PKI και την παροχή των πόρων που απαιτούνται για την ολοκλήρωσή του. Αποφάσισε ότι την ανάπτυξη, φιλοξενία και λειτουργία της ESCB-PKI θα αναλάβει η Banco de España.

               (7)

               Η ESCB-PKI υποστηρίζει έμμεσα την εκπλήρωση των καθηκόντων του ΕΣΚΤ και του Ευρωσυστήματος. Βασίζεται σε τρία επίπεδα διακυβέρνησης: το διοικητικό συμβούλιο και η εκτελεστική επιτροπή αποτελούν το επίπεδο 1, οι κεντρικές τράπεζες του Ευρωσυστήματος το επίπεδο 2 και η παρέχουσα κεντρική τράπεζα το επίπεδο 3.

               (8)

               Στο επίπεδο 1, το διοικητικό συμβούλιο είναι υπεύθυνο για τη διεύθυνση, τη διαχείριση και τον έλεγχο των δραστηριοτήτων και των παραδοτέων που απαιτούνται για την ανάπτυξη και λειτουργία της ESCB-PKI. Είναι επίσης υπεύθυνο για τη λήψη των αποφάσεων που αφορούν την ESCB-PKI, αποφασίζει δε και για την κατανομή των καθηκόντων που δεν ανατίθενται ειδικά στα επίπεδα 2 και 3.

               (9)

               Οι κεντρικές τράπεζες του Ευρωσυστήματος είναι υπεύθυνες για τα καθήκοντα που ανατίθενται στο επίπεδο 2, εντός του γενικού πλαισίου που καθορίζει το διοικητικό συμβούλιο. Διαθέτουν αρμοδιότητες όσον αφορά τα τεχνικά μέσα για την εφαρμογή της ESCB-PKI.

               (10)

               Η επιτροπή πληροφορικής του ΕΣΚΤ έχει καθοδηγητικό ρόλο στην ανάπτυξη της ESCB-PKI. Καθοδηγεί, αξιολογεί, ελέγχει και εγκρίνει τα παραδοτέα του έργου με βάση τα κριτήρια αποδοχής σύμφωνα με το πλαίσιο αποδοχής πιστοποιητικών του ΕΣΚΤ, το αντικείμενο και το εγκεκριμένο από το διοικητικό συμβούλιο πρόγραμμα.

               (11)

               Στο επίπεδο 3, η Banco de España ορίστηκε ως παρέχουσα κεντρική τράπεζα για την εκτέλεση των καθηκόντων που της ανατέθηκαν εντός του γενικού πλαισίου που καθορίστηκε από το διοικητικό συμβούλιο. Η παρέχουσα κεντρική τράπεζα διέθεσε την τεχνική υποδομή και τις απαιτούμενες ασφαλείς συσκευές και υπηρεσίες για τη δημιουργία και χρήση υποδομής δημόσιου κλειδιού σύμφωνα με: α) την εθνική νομοθεσία για τη μεταφορά της οδηγίας 1999/93/ΕΚ του Ευρωπαϊκού Κοινοβουλίου και του Συμβουλίου, της 13ης Δεκεμβρίου 1999, σχετικά με το κοινοτικό πλαίσιο για ηλεκτρονικές υπογραφές (1), όπως εφαρμόζεται σε αυτή· β) την εθνική νομοθεσία για τη μεταφορά της οδηγίας 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών (2), όπως εφαρμόζεται σε αυτή· και γ) τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (3).

               (12)

               Δεδομένου ότι τα ψηφιακά πιστοποιητικά αποτελούν ουσιαστικό στοιχείο των ηλεκτρονικών υπογραφών και χρησιμοποιούνται ως μέσο πιστοποίησης της ταυτότητας για την εφαρμογή των ηλεκτρονικών εφαρμογών, αλλά και για την κρυπτογράφηση που βασίζεται σε δημόσιο κλειδί, η ESCB-PKI θα λάβει υπόψη τις υφιστάμενες ηλεκτρονικές εφαρμογές, συστήματα, πλατφόρμες και υπηρεσίες του ΕΣΚΤ και του Ευρωσυστήματος και τα υπό εξέλιξη έργα του ΕΣΚΤ προκειμένου να διασφαλίζεται ότι καλύπτονται οι ανάγκες τους.

               (13)

               Οι εθνικές κεντρικές τράπεζες (ΕθνΚΤ) εκτός ζώνης ευρώ μπορούν να αποφασίσουν να χρησιμοποιούν τα πιστοποιητικά και τις υπηρεσίες που παρέχει η ESCB-PKI,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ορισμοί
   Για τους σκοπούς της παρούσας απόφασης ισχύουν οι ακόλουθοι ορισμοί:
   1.   «πιστοποιητικό» ή «ψηφιακό πιστοποιητικό»: ηλεκτρονικό αρχείο, το οποίο εκδίδεται από μια αρχή πιστοποίησης και συνδέει ένα δημόσιο κλειδί με την ταυτότητα ενός κατόχου πιστοποιητικού. Χρησιμοποιείται για όλες ή ορισμένες από τις ακόλουθες πράξεις: α) για να επαληθεύεται ότι ένα δημόσιο κλειδί ανήκει σε συγκεκριμένο κάτοχο πιστοποιητικού· β) για να πιστοποιείται η ταυτότητα ενός κατόχου πιστοποιητικού· γ) για να ελέγχεται η υπογραφή ενός κατόχου πιστοποιητικού· δ) για να κρυπτογραφούνται τα μηνύματα που απευθύνονται στον κάτοχο πιστοποιητικού· ε) για να επαληθεύονται τα δικαιώματα πρόσβασης ενός κατόχου πιστοποιητικού στις ηλεκτρονικές εφαρμογές, τα συστήματα, τις πλατφόρμες και τις υπηρεσίες του ΕΣΚΤ και του Ευρωσυστήματος. Κάθε αναφορά της παρούσας απόφασης σε πιστοποιητικό ή ψηφιακό πιστοποιητικό περιέχει αναφορά στις συσκευές-φορείς δεδομένων στις οποίες τηρείται το πιστοποιητικό ή ψηφιακό πιστοποιητικό·
   2.   «ηλεκτρονικές εφαρμογές, συστήματα, πλατφόρμες και υπηρεσίες του ΕΣΚΤ και του Ευρωσυστήματος»: οι ηλεκτρονικές εφαρμογές, τα συστήματα, οι πλατφόρμες και οι υπηρεσίες που χρησιμοποιούν το ΕΣΚΤ ή/και το Ευρωσύστημα κατά την εκτέλεση των καθηκόντων που τους ανατίθενται βάσει της Συνθήκης και του καταστατικού του ΕΣΚΤ·
   3.   «υποδομή δημόσιου κλειδιού»: σύνολο ατόμων, πολιτικών, διαδικασιών και συστημάτων ηλεκτρονικών υπολογιστών, τα οποία είναι απαραίτητα για την παροχή υπηρεσιών πιστοποίησης ταυτότητας, κρυπτογράφησης, ακεραιότητας και μη άρνησης αποδοχής μέσω της κρυπτογράφησης δημόσιου και ιδιωτικού κλειδιού και της έκδοσης ψηφιακών πιστοποιητικών·
   4.   «χρήστης»: κάτοχος πιστοποιητικού ή οντότητα που βασίζεται σε πιστοποιητικό, ή και τα δύο·
   5.   «πιστοποίηση ταυτότητας»: η διαδικασία επαλήθευσης της ταυτότητας αιτούντος την έκδοση πιστοποιητικού ή κατόχου πιστοποιητικού·
   6.   «κεντρική τράπεζα του ΕΣΚΤ»: κεντρική τράπεζα του Ευρωσυστήματος ή ΕθνΚΤ εκτός ζώνης ευρώ·
   7.   «κεντρική τράπεζα του Ευρωσυστήματος»: ΕθνΚΤ κράτους μέλους με νόμισμα το ευρώ, συμπεριλαμβανομένης της παρέχουσας κεντρικής τράπεζας, ή η ΕΚΤ·
   8.   «παρέχουσα κεντρική τράπεζα»: η ΕθνΚΤ την οποία όρισε το διοικητικό συμβούλιο για την ανάπτυξη της ESCB-PKI και την παροχή υπηρεσιών της ESCB-PKI για λογαριασμό και προς όφελος των κεντρικών τραπεζών του Ευρωσυστήματος·
   9.   «ΕθνΚΤ εκτός ζώνης ευρώ»: ΕθνΚΤ κράτους μέλους του οποίου το νόμισμα δεν είναι το ευρώ·
   10.   «αρχή πιστοποίησης ESCB-PKI»: η οντότητα, την οποία εμπιστεύονται οι χρήστες για την έκδοση, διαχείριση, ανάκληση και ανανέωση των πιστοποιητικών για λογαριασμό των κεντρικών τραπεζών του ΕΣΚΤ ή των κεντρικών τραπεζών του Ευρωσυστήματος σύμφωνα με το πλαίσιο αποδοχής πιστοποιητικών του ΕΣΚΤ·
   11.   «αρχή επικύρωσης ESCB-PKI»: η οντότητα, την οποία εμπιστεύονται οι χρήστες, η οποία παρέχει πληροφορίες σχετικά με την ισχύ των πιστοποιητικών που εκδίδει η αρχή πιστοποίησης ESCB-ΡΚΙ·
   12.   «κάτοχος πιστοποιητικού»: πρόσωπο το οποίο είναι το υποκείμενο για το οποίο έχει εκδοθεί ψηφιακό πιστοποιητικό ή διαχειριστής τεχνικού υποσυστήματος ο οποίος αποδέχθηκε ψηφιακό πιστοποιητικό που εκδόθηκε από την αρχή πιστοποίησης ESCB-PKI για τεχνικό υποσύστημα, ή και τα δύο·
   13.   «πλαίσιο αποδοχής πιστοποιητικών του ΕΣΚΤ»: τα κριτήρια που θεσπίζει η επιτροπή πληροφορικής του ΕΣΚΤ για την αναγνώριση των αρχών πιστοποίησης, εντός και εκτός του ΕΣΚΤ, οι οποίες μπορούν να θεωρηθούν έμπιστες όσον αφορά τις ηλεκτρονικές εφαρμογές, τα συστήματα, τις πλατφόρμες και τις υπηρεσίες του ΕΣΚΤ και του Ευρωσυστήματος·
   14.   «αρχή καταχώρισης»: οντότητα, την οποία εμπιστεύονται οι χρήστες, η οποία επαληθεύει την ταυτότητα του αιτούντος την έκδοση πιστοποιητικού πριν από την έκδοση του εν λόγω πιστοποιητικού από την αρχή πιστοποίησης ESCB-ΡΚΙ·
   15.   «οντότητα που βασίζεται σε πιστοποιητικό»: άτομο ή οντότητα, εκτός από τον κάτοχο του πιστοποιητικού, η οποία αποδέχεται και βασίζεται σε πιστοποιητικό·
   16.   «πολιτική επιθεώρησης»: η πολιτική επιθεώρησης του ΕΣΚΤ, η οποία καθορίστηκε από το διοικητικό συμβούλιο στις 7 Οκτωβρίου 1998 και είναι δημοσιευμένη στο δικτυακό τόπο της ΕΚΤ (4)·
   17.   «αιτών την έκδοση πιστοποιητικού»: άτομο που ζητεί την έκδοση πιστοποιητικού για δική του χρήση ή για τεχνικό υποσύστημα·
   18.   «τεχνικό υποσύστημα»: λογισμικό ή υλικός εξοπλισμός που μπορεί να αναγνωριστεί με τη χρήση ψηφιακών πιστοποιητικών.
   Άρθρο 2
   Πεδίο εφαρμογής
   1.   Η παρούσα απόφαση θεσπίζει το πλαίσιο της ESCB-PKI. Η ESCB-PKI είναι η υποδομή δημόσιου κλειδιού του Ευρωσυστήματος, η οποία αναπτύχθηκε από την παρέχουσα κεντρική τράπεζα για λογαριασμό και προς όφελος των κεντρικών τραπεζών του Ευρωσυστήματος και εκδίδει, διαχειρίζεται, ανακαλεί και ανανεώνει πιστοποιητικά σύμφωνα με το πλαίσιο αποδοχής πιστοποιητικών του ΕΣΚΤ.
   2.   Καθώς οι υπηρεσίες της ESCB-PKI μπορεί να επηρεάζουν τις οντότητες που βασίζονται σε πιστοποιητικό, η παρούσα απόφαση ορίζει και τις προϋποθέσεις υπό τις οποίες οι εν λόγω οντότητες μπορούν να βασίζονται στα πιστοποιητικά της ESCB-PKI.
   Άρθρο 3
   Πεδίο εφαρμογής και στόχοι της ESCB-PKI
   1.   Η πρόσβαση στις μέσου όρου ή άνω του μέσου όρου κρισιμότητας ηλεκτρονικές εφαρμογές, συστήματα, πλατφόρμες και υπηρεσίες του ΕΣΚΤ και του Ευρωσυστήματος και η χρήση αυτών επιτρέπεται μόνον εφόσον η ταυτότητα του χρήστη έχει πιστοποιηθεί με ψηφιακό πιστοποιητικό το οποίο έχουν εκδώσει και διαχειρίζονται αρχές πιστοποίησης αποδεκτές από το ΕΣΚΤ σύμφωνα με το πλαίσιο αποδοχής πιστοποιητικών του ΕΣΚΤ, συμπεριλαμβανομένης της αρχής πιστοποίησης ESCB-PKI, ή αρχές πιστοποίησης αποδεκτές από το ΕΣΚΤ για τις εφαρμογές TARGET2 και TARGET2-Securities.
   2.   Η αρχή πιστοποίησης ESCB-PKI εκδίδει ψηφιακά πιστοποιητικά, ενώ παρέχει και άλλες υπηρεσίες ψηφιακών πιστοποιητικών, για κατόχους πιστοποιητικών των κεντρικών τραπεζών του ΕΣΚΤ και τρίτων που εργάζονται μαζί τους προκειμένου αυτοί να έχουν ασφαλή πρόσβαση και να χρησιμοποιούν τις ηλεκτρονικές εφαρμογές, τα συστήματα, τις πλατφόρμες και τις υπηρεσίες του ΕΣΚΤ και του Ευρωσυστήματος.
   3.   Η ESCB-PKI παρέχει τις ακόλουθες υπηρεσίες πιστοποίησης:

               α)

               έκδοση, ανανέωση και ανάκληση πιστοποιητικών, καθώς και επιβεβαίωση ισχύος πιστοποιητικού για διαφορετικά είδη πιστοποιητικών·

               β)

               έκδοση πιστοποιητικών για πιστοποίηση ταυτότητας, ηλεκτρονική υπογραφή και κρυπτογράφηση για χρήστες εντός και εκτός του ΕΣΚΤ, καθώς και πιστοποιητικά υποσυστημάτων·

               γ)

               σε περίπτωση απώλειας πιστοποιητικού, ανάκτηση του ιδιωτικού κλειδιού για τη διασφάλιση της ανάκτησης πληροφοριών που είναι κρυπτογραφημένες βάσει δημόσιου κλειδιού·

               δ)

               παράδοση και διαχείριση κρυπτοσυσκευών σε κατόχους πιστοποιητικών, εφόσον απαιτείται·

               ε)

               παροχή πληροφοριών για τις διαδικασίες διαχείρισης πιστοποιητικών της ESCB-PKI, καθώς και τεχνική υποστήριξη στους διαχειριστές έργων του ΕΣΚΤ προκειμένου οι τελευταίοι να βοηθούνται στην ενσωμάτωση πιστοποιητικών της ESCB-PKI στις εφαρμογές τους.

         Στο μέλλον μπορούν να προστεθούν και άλλες υπηρεσίες, εφόσον το απαιτούν οι ανάγκες των ηλεκτρονικών εφαρμογών, συστημάτων, πλατφορμών και υπηρεσιών του ΕΣΚΤ και του Ευρωσυστήματος.
   Άρθρο 4
   Πλαίσιο της ESCB-PKI
   1.   Με την επιφύλαξη της παρούσας απόφασης, οι αρμοδιότητες και τα καθήκοντα της παρέχουσας κεντρικής τράπεζας και των λοιπών κεντρικών τραπεζών του Ευρωσυστήματος όσον αφορά την εφαρμογή, τη λειτουργία και τη χρήση της ESCB-PKI προβλέπονται στη συμφωνία επιπέδου 2 – επιπέδου 3 και εξειδικεύονται περαιτέρω στην πολιτική πιστοποίησης και στη δήλωση διαδικασιών πιστοποίησης της ESCB-PKI.
   2.   Η συμφωνία επιπέδου 2 – επιπέδου 3, στην οποία περιλαμβάνεται και η συμφωνία επιπέδου υπηρεσιών, περιέχει τη συμφωνία την οποία διαπραγματεύονται η παρέχουσα κεντρική τράπεζα και οι κεντρικές τράπεζες του Ευρωσυστήματος όσον αφορά τις αρμοδιότητες και τα καθήκοντα της παρέχουσας κεντρικής τράπεζας και των κεντρικών τραπεζών του Ευρωσυστήματος. Η εν λόγω συμφωνία υποβάλλεται στο διοικητικό συμβούλιο για έγκριση και ακολούθως υπογράφεται από την παρέχουσα κεντρική τράπεζα και τις κεντρικές τράπεζες του Ευρωσυστήματος.
   3.   Η συμφωνία επιπέδου υπηρεσιών είναι η συμφωνία που καθορίζει το επίπεδο των υπηρεσιών που θα παρέχει η παρέχουσα κεντρική τράπεζα στο Ευρωσύστημα, καθώς και το επίπεδο των υπηρεσιών που θα παρέχει το Ευρωσύστημα σε ΕθνΚΤ εκτός ζώνης ευρώ και σε τρίτους σε σχέση με την ESCB-PKI.
   4.   Η δήλωση διαδικασιών πιστοποίησης της ESCB-PKI αποτελεί μια δέσμη κανόνων οι οποίοι διέπουν τον κύκλο ζωής των ψηφιακών πιστοποιητικών, από την αρχική αίτηση έκδοσής τους έως τη λήξη ή την ανάκλησή τους, καθώς και τις σχέσεις μεταξύ του αιτούντος την έκδοση πιστοποιητικού ή του κατόχου πιστοποιητικού, της αρχής πιστοποίησης ESCB-PKI και των οντοτήτων που βασίζονται σε πιστοποιητικό. Καλύπτει ψηφιακά πιστοποιητικά εντός και εκτός του πεδίου εφαρμογής της οδηγίας 1999/93/ΕΚ. Καθορίζει επίσης τα καθήκοντα και τις αρμοδιότητες όλων των συμβαλλομένων μερών και θεσπίζει τις διαδικασίες που αφορούν την έκδοση και διαχείριση των πιστοποιητικών. Αποτελεί παράρτημα της συμφωνίας επιπέδου 2 – επιπέδου 3.
   5.   Μια πολιτική πιστοποίησης της ESCB-PKI αποτελεί δέσμη κανόνων που εφαρμόζεται σε συγκεκριμένο είδος πιστοποιητικού. Κάθε τέτοια δέσμη κανόνων περιέχει λεπτομέρειες εφαρμογής σχετικά με τη δήλωση διαδικασιών πιστοποίησης της ESCB-PKI για συγκεκριμένο είδος πιστοποιητικού. Οι πολιτικές πιστοποίησης της ESCB-PKI αποτελούν παράρτημα της συμφωνίας επιπέδου 2 – επιπέδου 3.
   6.   Οι πολιτικές πιστοποίησης της ESCB-PKI και η δήλωση διαδικασιών πιστοποίησης της ESCB-PKI δημοσιεύονται στο δικτυακό τόπο της ESCB-PKI (5).
   7.   Πληροφορίες για την αρχή πιστοποίησης ESCB-PKI, καθώς και για την ταυτότητα και τα τεχνικά υποσυστήματά της παρατίθενται στο παράρτημα της παρούσας απόφασης.
   Άρθρο 5
   Αρμοδιότητες και καθήκοντα της παρέχουσας κεντρικής τράπεζας
   1.   Η παρέχουσα κεντρική τράπεζα είναι υπεύθυνη για τη θέση σε λειτουργία και τη συντήρηση της ESCB-PKI προς όφελος των κεντρικών τραπεζών του Ευρωσυστήματος, καθώς και για τη φιλοξενία, τη λειτουργία και τη διαχείρισή της σύμφωνα με τη συμφωνία επιπέδου 2 – επιπέδου 3. Συγκεκριμένα, παρέχει πιστοποιητικά και υπηρεσίες της ESCB-PKI σύμφωνα με τις επιχειρησιακές απαιτήσεις και τις τεχνικές προδιαγραφές, όπως ορίζεται στο πλαίσιο αποδοχής πιστοποιητικών του ΕΣΚΤ και στις απαιτήσεις και προδιαγραφές που προβλέπονται στη συμφωνία επιπέδου 2 – επιπέδου 3.
   2.   Η παρέχουσα κεντρική τράπεζα εγκαθιστά την απαραίτητη τεχνική υποδομή για τη δημιουργία, έκδοση και διαχείριση πιστοποιητικών και μεριμνά για τη συντήρηση της υποδομής. Για το σκοπό αυτό, η παρέχουσα κεντρική τράπεζα, κατόπιν διαβούλευσης με την επιτροπή πληροφορικής, μπορεί να θεσπίζει κανόνες για την εσωτερική οργάνωση και διοίκησή της.
   3.   Η παρέχουσα κεντρική τράπεζα ενεργεί ως η αρχή πιστοποίησης ESCB-PKI και η αρχή επικύρωσης ESCB-PKI.
   4.   Η συμφωνία επιπέδου 2 – επιπέδου 3 θεσπίζει το καθεστώς ευθύνης που εφαρμόζεται στην παρέχουσα κεντρική τράπεζα.
   Άρθρο 6
   Αρμοδιότητες και καθήκοντα των κεντρικών τραπεζών του Ευρωσυστήματος
   1.   Κάθε κεντρική τράπεζα του Ευρωσυστήματος είναι υπεύθυνη για την ταυτοποίηση των δικών της κατόχων πιστοποιητικού. Για την εκπλήρωση του εν λόγω καθήκοντος δημιουργεί το ρόλο του διαχειριστή αρχής καταχώρισης, ο οποίος έχει την αρμοδιότητα να εγγράφει τρίτους χρήστες.
   2.   Κάθε κεντρική τράπεζα του Ευρωσυστήματος ενεργεί ως οντότητα που βασίζεται σε πιστοποιητικό όσον αφορά πιστοποιητικά για κρυπτογράφηση και ηλεκτρονική υπογραφή, τα οποία εκδίδονται από την ESCB-PKI για άλλες κεντρικές τράπεζες του Ευρωσυστήματος ή για κατόχους πιστοποιητικών τρίτων χρηστών.
   3.   Κάθε κεντρική τράπεζα του Ευρωσυστήματος που χρησιμοποιεί τις υπηρεσίες της ESCB-PKI ενεργεί ως αρχή καταχώρισης για τους δικούς της αιτούντες την έκδοση πιστοποιητικού και διασφαλίζει ότι αυτοί αποδέχονται και εφαρμόζουν τους όρους και τις προϋποθέσεις χρήσης που παρατίθενται στην αίτηση εγγραφής της αρχής πιστοποίησης ESCB-PKI για την παροχή των υπηρεσιών της.
   Άρθρο 7
   Σχέσεις μεταξύ των κεντρικών τραπεζών του Ευρωσυστήματος, τρίτων και κατόχων πιστοποιητικού
   Κάθε κεντρική τράπεζα του Ευρωσυστήματος θεσπίζει διατάξεις για την ασφαλή πρόσβαση τρίτων και τη χρήση από αυτούς των ηλεκτρονικών εφαρμογών, συστημάτων, πλατφορμών και υπηρεσιών του ΕΣΚΤ και του Ευρωσυστήματος μέσω πιστοποιητικών της ESCB-PKI. Οι εν λόγω διατάξεις διέπουν αποκλειστικά τη σχέση μεταξύ της οικείας κεντρικής τράπεζας του Ευρωσυστήματος και των τρίτων που χρησιμοποιούν πιστοποιητικά της ESCB-PKI. Οι τρίτοι συμμορφώνονται με τις πολιτικές πιστοποίησης της ESCB-PKI, τη δήλωση διαδικασιών πιστοποίησης της ESCB-PKI και τους όρους και τις προϋποθέσεις χρήσης που προβλέπονται στην αίτηση εγγραφής της αρχής πιστοποίησης ESCB-PKI για την παροχή των υπηρεσιών της.
   Άρθρο 8
   Σχέσεις με οντότητες που βασίζονται σε πιστοποιητικό
   Οντότητα που βασίζεται σε πιστοποιητικό μπορεί να εμπιστευτεί ψηφιακό πιστοποιητικό που εκδόθηκε σύμφωνα με την παρούσα απόφαση υπό την προϋπόθεση ότι:

               α)

               επαληθεύει την ισχύ, την αναστολή ή ανάκληση του πιστοποιητικού χρησιμοποιώντας τις υφιστάμενες πληροφορίες για την κατάσταση ανάκλησης·

               β)

               λαμβάνει υπόψη της τυχόν περιορισμούς στη χρήση του πιστοποιητικού οι οποίοι καθορίζονται σε αυτό· και

               γ)

               αποδέχεται τη δήλωση διαδικασιών πιστοποίησης της ESCB-PKI και τις εφαρμοστέες πολιτικές πιστοποίησης της ESCB-PKI.

         Άρθρο 9
   Δικαιώματα επί της ESCB-PKI
   1.   Η ESCB-PKI ανήκει εξ ολοκλήρου στις κεντρικές τράπεζες του Ευρωσυστήματος.
   2.   Λαμβανομένων υπόψη των ανωτέρω, η παρέχουσα κεντρική τράπεζα εκχωρεί στις κεντρικές τράπεζες του Ευρωσυστήματος, στο βαθμό που αυτό είναι εφικτό βάσει της ισχύουσας νομοθεσίας, όλες τις άδειες που αφορούν τα δικαιώματα πνευματικής ιδιοκτησίας που απαιτούνται προκειμένου αυτές να είναι σε θέση να χρησιμοποιούν την ESCB-PKI και τα υποσυστήματά της, καθώς και όλο το εύρος των υπηρεσιών της ESCB-PKI, και επίσης να παρέχουν υπηρεσίες της ESCB-PKI σε τρίτους βάσει της δήλωσης διαδικασιών πιστοποίησης της ESCB-PKI και των πολιτικών πιστοποίησης της ESCB-PKI. Η παρέχουσα κεντρική τράπεζα καλύπτει τις κεντρικές τράπεζες του Ευρωσυστήματος έναντι κάθε αξίωσης τρίτων όσον αφορά την παραβίαση των εν λόγω δικαιωμάτων πνευματικής ιδιοκτησίας.
   3.   Οι λεπτομέρειες που αφορούν τα δικαιώματα των κεντρικών τραπεζών του Ευρωσυστήματος στην ESCB-PKI συμφωνούνται μεταξύ του επιπέδου 2 και του επιπέδου 3 στη συμφωνία επιπέδου 2 – επιπέδου 3.
   Άρθρο 10
   Ευθύνη των κεντρικών τραπεζών του Ευρωσυστήματος έναντι των χρηστών
   1.   Εκτός εάν αποδείξουν ότι δεν ενήργησαν αμελώς, οι κεντρικές τράπεζες του Ευρωσυστήματος ευθύνονται βάσει των καθηκόντων και αρμοδιοτήτων τους στην ESCB-PKI για κάθε ζημία που προκλήθηκε σε χρήστη ο οποίος ευλόγως βασίζεται σε αναγνωρισμένο πιστοποιητικό, σύμφωνα με τα οριζόμενα στην οδηγία 1999/93/ΕΚ, όσον αφορά:

               α)

               την ακρίβεια όλων των πληροφοριών που περιέχονται σε αναγνωρισμένο πιστοποιητικό κατά το χρόνο έκδοσής του και το ερώτημα εάν το πιστοποιητικό περιέχει όλες τις λεπτομέρειες που απαιτούνται για ένα αναγνωρισμένο πιστοποιητικό, σύμφωνα με τα οριζόμενα στην οδηγία 1999/93/ΕΚ·

               β)

               τη διαβεβαίωση ότι, κατά το χρόνο έκδοσης του πιστοποιητικού, ο κάτοχος πιστοποιητικού που ταυτοποιείται στο αναγνωρισμένο πιστοποιητικό ήταν κάτοχος των δεδομένων δημιουργίας υπογραφής που αντιστοιχούν στα δεδομένα επαλήθευσης υπογραφής που αναφέρονται ή ταυτοποιούνται στο πιστοποιητικό·

               γ)

               τη διαβεβαίωση ότι η συσκευή δημιουργίας υπογραφής και η συσκευή επαλήθευσης υπογραφής λειτουργούν συμπληρωματικά, στις περιπτώσεις που και οι δύο προέρχονται από την ESCB-ΡΚΙ·

               δ)

               τη μη καταχώριση ανάκλησης αναγνωρισμένου πιστοποιητικού.

         2.   Οι κεντρικές τράπεζες του Ευρωσυστήματος δεν αναλαμβάνουν καμία δέσμευση, δεν παρέχουν εγγυήσεις και δεν αποδέχονται καμία ευθύνη έναντι των χρηστών, εκτός εάν τούτο προβλέπεται ρητά στην παρούσα απόφαση και στη δήλωση διαδικασίας πιστοποίησης της ESCB-PKI.
   Άρθρο 11
   Συμμετοχή ΕθνΚΤ εκτός ζώνης ευρώ στην ESCB-PKI
   1.   Οι ΕθνΚΤ εκτός ζώνης ευρώ μπορούν να ενεργούν ως αρχές καταχώρισης για τους εσωτερικούς χρήστες τους, καθώς και για τρίτους χρήστες. Μπορούν να δημιουργήσουν το ρόλο διαχειριστή αρχής καταχώρισης για την εκπλήρωση του εν λόγω καθήκοντος.
   2.   Με την επιφύλαξη της έγκρισης του διοικητικού συμβουλίου, οι ΕθνΚΤ εκτός ζώνης ευρώ μπορούν επίσης να αποφασίσουν να χρησιμοποιούν τις υπηρεσίες της ESCB-PKI με τις ίδιες προϋποθέσεις που ισχύουν και για τις κεντρικές τράπεζες του Ευρωσυστήματος. Για το σκοπό αυτό, η ενδιαφερόμενη ΕθνΚΤ εκτός ζώνης ευρώ υποβάλλει δήλωση στο διοικητικό συμβούλιο με την οποία επιβεβαιώνει ότι θα τηρεί τις υποχρεώσεις που καθορίζονται στην παρούσα απόφαση και στη συμφωνία επιπέδου 2 – επιπέδου 3. Οι ΕθνΚΤ εκτός ζώνης ευρώ δεν γίνονται συνιδιοκτήτριες της ESCB-PKI και δεν υποχρεούνται να συνεισφέρουν στο κονδύλιο χρηματοδότησης της ESCB-PKI.
   Άρθρο 12
   Προστασία δεδομένων
   Οι κεντρικές τράπεζες του Ευρωσυστήματος συμμορφώνονται με τη νομοθεσία προστασίας δεδομένων που έχει εφαρμογή στην επεξεργασία προσωπικών δεδομένων που διενεργούν κατά την εκπλήρωση των καθηκόντων τους που σχετίζονται με την ESCB-PKI.
   Άρθρο 13
   Επιθεώρηση
   Οι επιθεωρήσεις στην ESCB-PKI διενεργούνται σύμφωνα με τις αρχές και τις ρυθμίσεις που προβλέπονται στην πολιτική επιθεώρησης. Διενεργούνται με την επιφύλαξη των εσωτερικών ελέγχων και των κανόνων επιθεώρησης που ισχύουν στις κεντρικές τράπεζες του Ευρωσυστήματος ή θεσπίζονται από αυτές.
   Άρθρο 14
   Οικονομικές ρυθμίσεις
   Οι κεντρικές τράπεζες του Ευρωσυστήματος αναλαμβάνουν το κόστος ανάπτυξης και λειτουργίας της ESCB-PKI, όπως περαιτέρω προβλέπεται βάσει του κονδυλίου χρηματοδότησής της.
   Άρθρο 15
   Ρόλος της εκτελεστικής επιτροπής
   1.   Δυνάμει του άρθρου 17.3 της απόφασης ΕΚΤ/2004/2 της 19ης Φεβρουαρίου 2004 για τη θέσπιση του εσωτερικού κανονισμού της Ευρωπαϊκής Κεντρικής Τράπεζας (6), το διοικητικό συμβούλιο μεταβιβάζει στην εκτελεστική επιτροπή τις κανονιστικές του εξουσίες προκειμένου αυτή να προβαίνει στη λήψη μέτρων εφαρμογής της παρούσας απόφασης τα οποία είναι αναγκαία για την αποτελεσματικότητα και την ασφάλεια της ESCB-PKI, καθώς και να εκδίδει τροποποιητικές πράξεις που αφορούν τις τεχνικές πτυχές της ESCB-PKI και των υπηρεσιών της ESCB-PKI που προβλέπονται στα παραρτήματα της συμφωνίας επιπέδου 2 – επιπέδου 3, αφού λάβει υπόψη τις συμβουλές της επιτροπής πληροφορικής και, κατά περίπτωση, της συντονιστικής επιτροπής πληροφοριακών συστημάτων του Ευρωσυστήματος.
   2.   Η εκτελεστική επιτροπή ενημερώνει χωρίς καθυστέρηση το διοικητικό συμβούλιο για κάθε μέτρο που λαμβάνει βάσει της παραγράφου 1 και τηρεί κάθε απόφαση που εκδίδει το διοικητικό συμβούλιο για το συγκεκριμένο ζήτημα.

      Φρανκφούρτη, 11 Ιανουαρίου 2013.

            Ο Πρόεδρος της ΕΚΤ

         Mario DRAGHI

      (1)  ΕΕ L 13 της 19.1.2000, σ. 12.

      (2)  ΕΕ L 281 της 23.11.1995, σ. 31.

      (3)  ΕΕ L 8 της 12.1.2001, σ. 1.

      (4)  www.ecb.europa.eu.

      (5)  http://pki.escb.eu.

      (6)  ΕΕ L 80 της 18.3.2004, σ. 33.

      ΠΑΡΑΡΤΗΜΑ

         Πληροφορίες που αφορούν την αρχή πιστοποίησης ESCB-PKI, την ταυτότητα και τα τεχνικά υποσυστήματά της

      Η αρχή πιστοποίησης ESCB-PKI αναγνωρίζεται στα πιστοποιητικά της ως εκδότης αυτών. Το ιδιωτικό κλειδί της χρησιμοποιείται για την υπογραφή των πιστοποιητικών. Η αρχή πιστοποίησης ESCB-PKI είναι επιφορτισμένη με:

                  i)

                  την έκδοση πιστοποιητικών ιδιωτικού και δημόσιου κλειδιού·

                  ii)

                  την έκδοση καταλόγων ανακληθέντων πιστοποιητικών·

                  iii)

                  τη δημιουργία ζευγών κλειδιών που σχετίζονται με συγκεκριμένα πιστοποιητικά, π.χ. εκείνων που απαιτούν την ανάκτηση κλειδιού·

                  iv)

                  την ανάληψη της συνολικής ευθύνης για την ESCB-PKI και την υποχρέωση να διασφαλίζει ότι τηρούνται όλες οι αναγκαίες απαιτήσεις για τη λειτουργία της.

            Η αρχή πιστοποίησης ESCB-PKI περιλαμβάνει όλα τα άτομα, τις πολιτικές, τις διαδικασίες και τα συστήματα ψηφιακών πιστοποιητικών τα οποία είναι επιφορτισμένα με την έκδοση ψηφιακών πιστοποιητικών και τη χορήγησή τους στους κατόχους πιστοποιητικών.
      Η αρχή πιστοποίησης ESCB-PKI περιλαμβάνει δύο τεχνικά υποσυστήματα:

                  —

                     Την κεντρική αρχή πιστοποίησης ESCB-PKI: Η εν λόγω αρχή πιστοποίησης, σε πρώτο επίπεδο, εκδίδει πιστοποιητικά μόνο για δική της χρήση και για τις αρχές πιστοποίησης που υπάγονται σε αυτή. Λειτουργεί μόνον όταν εκτελεί τις αυστηρά καθορισμένες αρμοδιότητές της. Τα πιο σημαντικά στοιχεία της είναι τα εξής:

                                 Διακεκριμένο όνομα (Distinguished name)

                              CN=ESCB-PKI ROOT CA, O=EUROPEAN SYSTEM OF CENTRAL BANKS, C=EU

                                 Αύξων αριθμός (Serial number)

                              596F AC4C 218C 21BC 4E00 6B42 A164 46DD

                                 Διακεκριμένο όνομα εκδότη (Distinguished name of issuer)

                              CN=ESCB-PKI ROOT CA, O=EUROPEAN SYSTEM OF CENTRAL BANKS, C=EU

                                 Περίοδος ισχύος (Validity period)

                              From 21-06-2011 11:58:26 to 21-06-2041 11:58:26

                                 Περίληψη μηνύματος (Message digest) (SHA-1)

                              CEFE 6C32 E850 994A 09EA 1A77 0C60 3D90 ADC9 9192

                  —

                     Την online αρχή πιστοποίησης ESCB-PKI: Η εν λόγω αρχή πιστοποίησης, σε δεύτερο επίπεδο, υπάγεται στην κεντρική αρχή πιστοποίησης ESCB-PKI. Είναι υπεύθυνη για την έκδοση πιστοποιητικών της ESCB-PKI για χρήστες. Τα πιο σημαντικά στοιχεία της είναι τα εξής:

                                 Διακεκριμένο όνομα (Distinguished name)

                              CN=ESCB-PKI ONLINE CA, O=EUROPEAN SYSTEM OF CENTRAL BANKS, C=EU

                                 Αύξων αριθμός (Serial number)

                              2C13 E18F FDB5 91CE 4E29 550B B5A3 F59C

                                 Διακεκριμένο όνομα εκδότη (Distinguished name of issuer)

                              CN=ESCB-PKI ROOT CA, O=EUROPEAN SYSTEM OF CENTRAL BANKS, C=EU

                                 Περίοδος ισχύος (Validity period)

                              From 22-07-2011 12:46:35 to 22-07-2026 12:46:35

                                 Περίληψη μηνύματος (Message digest) (SHA-1)

                              D316 026C D2CF 1A8C 4AA3 8C29 EE3D 591E 4286 AD08


title: 2004/823/ΕΚ, Ευρατόμ: Απόφαση του Συμβουλίου, της 22ας Νοεμβρίου 2004, σχετικά με την προσχώρηση της Δημοκρατίας της Μολδαβίας στη συμφωνία με την οποία ιδρύθηκε, στις 25 Οκτωβρίου 1993, κέντρο επιστήμης και τεχνολογίας στην Ουκρανία, μεταξύ του Καναδά, της Σουηδίας, της Ουκρανίας και των Ηνωμένων Πολιτειών της Αμερικής

text:
               3.12.2004

               EL

               Επίσημη Εφημερίδα της Ευρωπαϊκής Ένωσης

               L 358/10

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 22ας Νοεμβρίου 2004
   σχετικά με την προσχώρηση της Δημοκρατίας της Μολδαβίας στη συμφωνία με την οποία ιδρύθηκε, στις 25 Οκτωβρίου 1993, κέντρο επιστήμης και τεχνολογίας στην Ουκρανία, μεταξύ του Καναδά, της Σουηδίας, της Ουκρανίας και των Ηνωμένων Πολιτειών της Αμερικής
   (2004/823/ΕΚ, Ευρατόμ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τη συνθήκη για την ίδρυση της Ευρωπαϊκής Κοινότητας Ατομικής Ενέργειας,
   τον κανονισμό (ΕΚ) αριθ. 1766/98 του Συμβουλίου, της 30ής Ιουλίου 1998, για την προσχώρηση της Ευρωπαϊκής Κοινότητας και της Ευρωπαϊκής Κοινότητας Ατομικής Ενέργειας, ενεργούντων ως ένα μέρος, στη συμφωνία με την οποία ιδρύθηκε, στις 25 Οκτωβρίου 1993, κέντρο επιστήμης και τεχνολογίας στην Ουκρανία, μεταξύ του Καναδά, της Σουηδίας, της Ουκρανίας και των Ηνωμένων Πολιτειών της Αμερικής (1), και ιδίως το άρθρο 3 παράγραφοι 1, 3 και 4,
   τον κανονισμό (ΕΚ) αριθ. 2387/98 της Επιτροπής, της 3ης Νοεμβρίου 1998, σχετικά με την προσχώρηση της Ευρωπαϊκής Κοινότητας Ατομικής Ενέργειας και της Ευρωπαϊκής Κοινότητας, ενεργούντων ως ένα μέρος, στη συμφωνία με την οποία ιδρύθηκε, το 1993, κέντρο επιστήμης και τεχνολογίας στην Ουκρανία, μεταξύ του Καναδά, της Σουηδίας, της Ουκρανίας και των Ηνωμένων Πολιτειών της Αμερικής (2), και ιδίως το άρθρο 2,
   την πρόταση της Επιτροπής,
   Εκτιμώντας τα ακόλουθα:

               (1)

               Στις 25 Οκτωβρίου 1993, ο Καναδάς, η Σουηδία, η Ουκρανία και οι Ηνωμένες Πολιτείες της Αμερικής συνήψαν συμφωνία για την ίδρυση κέντρου επιστήμης και τεχνολογίας στην Ουκρανία (στο εξής «συμφωνία»).

               (2)

               H Ευρωπαϊκή Κοινότητα και η Ευρωπαϊκή Κοινότητα Ατομικής Ενέργειας (στο εξής «Κοινότητες»), ενεργούσες ως ένα μέρος, προσεχώρησαν στη συμφωνία μέσω των κανονισμών (ΕΚ) αριθ. 1766/98 και (ΕΚ) αριθ. 2387/98.

               (3)

               Στις 12 Φεβρουαρίου 2004, η Δημοκρατία της Μολδαβίας κατέθεσε στη γραμματεία του κέντρου την πράξη προσχώρησης της Μολδαβίας στη συμφωνία. Σύμφωνα με το άρθρο XIII της συμφωνίας, η έγκριση της προσχώρησης αυτής εμπίπτει στην αρμοδιότητα του διοικητικού συμβουλίου του κέντρου.

               (4)

               Οι Κοινότητες εκπροσωπούνται στο διοικητικό συμβούλιο του κέντρου από την προεδρία του Συμβουλίου και από την Επιτροπή. Η θέση των Κοινοτήτων ως προς τα ζητήματα που εμπίπτουν στο άρθρο XIII της συμφωνίας καθορίζεται από το Συμβούλιο και εκφράζεται, κατά γενικό κανόνα, από την προεδρία,

         ΑΠΟΦΑΣΙΖΕΙ:
   Άρθρο 1
   Η προσχώρηση της Δημοκρατίας της Μολδαβίας στη συμφωνία με την οποία ιδρύθηκε, στις 25 Οκτωβρίου 1993, κέντρο επιστήμης και τεχνολογίας στην Ουκρανία, μεταξύ του Καναδά, της Σουηδίας, της Ουκρανίας και των Ηνωμένων Πολιτειών της Αμερικής, εγκρίνεται για λογαριασμό των Κοινοτήτων.
   Άρθρο 2
   Η προεδρία του Συμβουλίου εκφράζει, στο πλαίσιο του διοικητικού συμβουλίου του κέντρου, την έγκριση των Κοινοτήτων για την προσχώρηση της Δημοκρατίας της Μολδαβίας στη συμφωνία.

      Βρυξέλλες, 22 Νοεμβρίου 2004.

            Για το Συμβούλιο

            Ο Πρόεδρος

         B. R. BOT

      (1)  ΕΕ L 225 της 12.8.1998, σ. 2.

      (2)  ΕΕ L 297 της 6.11.1998, σ. 4.


title: Απόφαση 2014/42/ΚΕΠΠΑ του Συμβουλίου, της 28ης Ιανουαρίου 2014 , για την τροποποίηση της απόφασης 2012/281/ΚΕΠΠΑ στο πλαίσιο της Ευρωπαϊκής Στρατηγικής Ασφάλειας προς υποστήριξη της πρότασης της Ένωσης για έναν διεθνή κώδικα συμπεριφοράς για τις δραστηριότητες στο διάστημα

text:
               29.1.2014

               EL

               Επίσημη Εφημερίδα της Ευρωπαϊκής Ένωσης

               L 26/42

      ΑΠΌΦΑΣΗ 2014/42/ΚΕΠΠΑ ΤΟΥ ΣΥΜΒΟΥΛΊΟΥ

   της 28ης Ιανουαρίου 2014
   για την τροποποίηση της απόφασης 2012/281/ΚΕΠΠΑ στο πλαίσιο της Ευρωπαϊκής Στρατηγικής Ασφάλειας προς υποστήριξη της πρότασης της Ένωσης για έναν διεθνή κώδικα συμπεριφοράς για τις δραστηριότητες στο διάστημα
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 26 παράγραφος 2,
   Εκτιμώντας τα ακόλουθα:

               (1)

               Στις 29 Μαΐου 2012, το Συμβούλιο εξέδωσε την απόφαση 2012/281/ΚΕΠΠΑ στο πλαίσιο της Ευρωπαϊκής Στρατηγικής Ασφάλειας προς υποστήριξη της πρότασης της Ένωσης για έναν διεθνή κώδικα συμπεριφοράς για τις δραστηριότητες στο διάστημα (1).

               (2)

               Στην απόφαση 2012/281/ΚΕΠΠΑ προβλέπεται η διοργάνωση τριών «κατ’ ανώτατο όριο» πολυμερών συναντήσεων εμπειρογνωμόνων για να συζητήσουν την πρόταση για διεθνή κώδικα συμπεριφοράς.

               (3)

               Οι πολυμερείς συναντήσεις έγιναν στη Βιέννη (Ιούνιος του 2012), το Κίεβο (Μάιος του 2013) και την Μπανγκόκ (Νοέμβριος του 2013).

               (4)

               Μετά την επιτυχή πολυμερή συνάντηση εμπειρογνωμόνων στην Μπανγκόκ, κατέστη σαφές ότι η διεθνής κοινότητα θα ήθελε έναν τέταρτο και τελικό γύρο πολυμερών συναντήσεων. Η συνάντηση αυτή θα μπορούσε να γίνει στην Αφρική.

               (5)

               Ο τέταρτος και τελικός γύρος πολυμερών συναντήσεων μπορεί να διοργανωθεί εντός του αρχικού ποσού δημοσιονομικής αναφοράς που προβλέπεται στην απόφαση 2012/281/ΚΕΠΠΑ και, επομένως, να μην έχει πρόσθετη δημοσιονομική επίπτωση.

               (6)

               Η απόφαση 2012/281/ΚΕΠΠΑ θα πρέπει, συνεπώς, να τροποποιηθεί ώστε να προβλέπει τη διοργάνωση τέταρτου και τελικού γύρου πολυμερών συναντήσεων και να παραταθεί η διάρκειά της αντιστοίχως,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η απόφαση 2012/281/ΚΕΠΠΑ τροποποιείται ως εξής:

               1)

               Το άρθρο 2 παράγραφος 1 στοιχείο β) αντικαθίσταται από το ακόλουθο κείμενο:

                           «β)

                           διοργάνωση τεσσάρων κατ’ ανώτατο όριο πολυμερών συναντήσεων εμπειρογνωμόνων για να συζητήσουν την πρόταση για διεθνή κώδικα συμπεριφοράς·».

               2)

               Στο άρθρο 6, το δεύτερο εδάφιο αντικαθίσταται από το ακόλουθο κείμενο:
               «Η παρούσα απόφαση λήγει 28 μήνες μετά την ημερομηνία σύναψης της χρηματοδοτικής συμφωνίας που αναφέρεται στο άρθρο 4 παράγραφος 3, ή έξι μήνες μετά την ημερομηνία έκδοσης της παρούσας απόφασης, σε περίπτωση που δεν έχει συναφθεί χρηματοδοτική συμφωνία εντός της εν λόγω περιόδου.».

               3)

               Το παράρτημα τροποποιείται ως εξής:

                           α)

                           στο τέταρτο εδάφιο του τμήματος 1 (Γενικό πλαίσιο και στόχοι) η πρώτη περίπτωση αντικαθίσταται από το ακόλουθο κείμενο:

                                       «—

                                       διαβουλεύσεις με όσο το δυνατόν περισσότερες χώρες, οι οποίες είτε δραστηριοποιούνται σε θέματα διαστήματος είτε όχι ακόμη, με σκοπό να συζητήσει μαζί τους την πρόταση και να συγκεντρώσει τις απόψεις τους, ειδικότερα χάρη στη διοργάνωση τεσσάρων το πολύ πολυμερών συναντήσεων εμπειρογνωμόνων για να συζητήσουν αυτή την πρόταση»·

                           β)

                           ο τίτλος του τμήματος 2.3 αντικαθίσταται από το ακόλουθο κείμενο:
                           «2.3.   Σχέδιο 3: Διοργάνωση τεσσάρων κατ’ ανώτατο όριο πολυμερών συναντήσεων εμπειρογνωμόνων για να συζητηθεί η πρόταση για διεθνή κώδικα συμπεριφοράς»·

                           γ)

                           το τμήμα 2.3.3 αντικαθίσταται από το ακόλουθο κείμενο:
                           «2.3.3.   Περιγραφή του σχεδίου
                           Διοργάνωση τεσσάρων κατ’ ανώτατο όριο πολυμερών συναντήσεων.

                                       —

                                       Προτείνεται οι πρώτες δύο από αυτές τις συναντήσεις να πραγματοποιηθούν στην Ευρώπη και οι δύο επόμενες συναντήσεις να λάβουν χώρα εκτός Ευρώπης. Την απόφαση θα λάβει η Ύπατη Εκπρόσωπος κατόπιν προτάσεων που θα υποβάλει το UNIDIR.

                                       —

                                       Η δομή, η ημερησία διάταξη και η συμμετοχή αποφασίζονται από την Υπάτη Εκπρόσωπο προτάσει του UNIDIR.»·

                           δ)

                           το πρώτο εδάφιο του τμήματος 5 (Διάρκεια) αντικαθίσταται από το ακόλουθο κείμενο:
                           «Η εκτιμώμενη διάρκεια υλοποίησης αυτού του σχεδίου ανέρχεται σε 28 μήνες».

         Άρθρο 2
   Η παρούσα απόφαση αρχίζει να ισχύει από την ημέρα έκδοσής της.

      Βρυξέλλες, 28 Ιανουαρίου 2014.

            Για το Συμβούλιο

            Ο Πρόεδρος

         Γ. ΣΤΟΥΡΝΑΡΑΣ

      (1)  ΕΕ L 140 της 30.5.2012, σ. 68.


Avis juridique important

|

32000D0577

2000/577/ΕΚ: Απόφαση του Συμβουλίου, της 18ης Σεπτεμβρίου 2000, για το διορισμό τεσσάρων τακτικών και επτά αναπληρωματικών μελών από την Ιταλία στην Επιτροπή των Περιφερειών

Επίσημη Εφημερίδα αριθ. L 243 της 28/09/2000 σ. 0033 - 0033

Απόφαση του Συμβουλίουτης 18ης Σεπτεμβρίου 2000για το διορισμό τεσσάρων τακτικών και επτά αναπληρωματικών μελών από την Ιταλία στην Επιτροπή των Περιφερειών(2000/577/ΕΚ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 263,την απόφαση του Συμβουλίου της 26ης Ιανουαρίου 1998(1) για το διορισμό των τακτικών και αναπληρωματικών μελών της Επιτροπής των Περιφερειών,Εκτιμώντας ότι τέσσερις θέσεις τακτικών μελών και επτά αναπληρωματικών μελών της Επιτροπής των Περιφερειών είναι ελεύθερες μετά από τις παραιτήσεις των κκ. Vannino Chiti, Salvatore Distaso, Giuseppe Nistico και Antonio Rastrelli, τακτικών μελών, και των κκ. Piero Badaloni, Bruno Bracalente, Angelo Raffaele Dinardo, Giancarlo Mori, Federico Palomba, Emilio Sabattini και Marcello Veneziale, αναπληρωματικών μελών, οι οποίες γνωστοποιήθηκαν στο Συμβούλιο στις 7 Ιουνίου, 26 Ιουνίου, 26 Ιουλίου και 28 Αυγούστου 2000,Έχοντας υπόψη τις προτάσεις της ιταλικής κυβέρνησης,ΑΠΟΦΑΣΙΖΕΙ:Άρθρο μόνοΔιορίζονται:α) τακτικά μέλη της Επιτροπής των Περιφερειών:ο κ. Claudio Martini εις αντικατάσταση του κ. Vannino Chiti,ο κ. Raffaele Fitto εις αντικατάσταση του κ. Salvatore Distaso,ο κ. Giuseppe Chiaravalloti εις αντικατάσταση του κ. Giuseppe Nistico,ο κ. Antonio Bassolino εις αντικατάσταση του κ. Antonio Rastrelli,β) αναπληρωματικά μέλη της Επιτροπής των Περιφερειών:ο κ. Francesco Storace εις αντικατάσταση του κ. Piero Badaloni,η κα Maria Rita Lorenzetti εις αντικατάσταση του κ. Bruno Bracalente,ο κ. Filippo Bubbico εις αντικατάσταση του κ. Angelo Raffaele Dinardo,ο κ. Sandro Biasotti εις αντικατάσταση του κ. Giancarlo Mori,ο κ. Mario Floris εις αντικατάσταση του κ. Federico Palomba,ο κ. Flavio Delbono εις αντικατάσταση του κ. Emilio Sabattini,ο κ. Giovanni Di Stasi εις αντικατάσταση του κ. Marcello Veneziale,για το υπόλοιπο της θητείας των προκατόχων τους, δηλαδή έως τις 25 Ιανουαρίου 2002.Βρυξέλλες, 18 Σεπτεμβρίου 2000.Για το ΣυμβούλιοΟ ΠρόεδροςH. Védrine(1) ΕΕ L 28 της 4.2.1998, σ. 19.